PH gesa polis siasat pemimpin PAS berhubung ucapan pertahankan kerajaan Kedah

Pakatan Harapan (PH) membuat laporan polis terhadap bekas Timbalan Ketua Dewan Ulamak PAS Kedah, Syeikh Zainul Asri Mohd Romli berikutan ucapannya semasa Himpunan Kedah Berselawat Sabtu lepas.
Laporan polis berkenaan dibuat oleh Ketua Biro Mobilisasi Pusat Media PH Kapten (B) Muhammad Yahaya di Ibu Pejabat Polis Daerah (IPD) Dang Wangi di sini pagi tadi.
Menurut Muhammad laporan berkenaan dibuat susulan ucapan Syeikh Zainul Asri yang menyebut semoga Allah mempertahankan Kedah daripada jatuh ke tangan musuh Allah.
Katanya ungkapan berbaur propaganda berkenaan seolah-olah menggambarkan hanya PAS dan Perikatan Nasional sahaja bersama Allah manakala parti yang lain adalah musuh Allah.
Menurutnya ungkapan berkenaan yang dibuat ketika negeri berkenaan sedang bersiap sedia bagi menghadapi pilihan raya negeri dilihat amat tidak sihat dan boleh menyemai perasaan benci dan ekstremisme kepada rakyat.
"Kami berharap pihak polis dapat menjalankan siasatan segera terhadap individu berkenaan selain mengharamkan penggunaan istilah agama dalam kempen pilihan raya negeri yang akan datang," katanya ketika ditemui pemberita selepas membuat laporan polis berkenaan di IPD Dang Wangi di sini hari ini.
Muhammad berkata penggunaan istilah agama perlu dihentikan ketika berpolitik kerana ditakuti akan disalah erti dan membawa kepada keganasan dan ekstremis agama.
"Penggunaan istilah agama seperti ini perlu dielakkan dalam pilihan raya negeri akan datang bagi menjaga keharmonian negara," katanya.


Ahli Parlimen Johor berdepan pendakwaan pengubahan wang esok

Suruhanjaya Pencegahan Rasuah Malaysia (SPRM) hari ini berkata pihaknya telah mendapat izin untuk meneruskan pendakwaan terhadap seorang ahli Parlimen di Mahkamah Sesyen Johor Bahru esok.Dalam sebuah kenyataan, SPRM berkata pertuduhan itu akan dilakukan pada pukul 8.30 pagi.Pendakwaan itu juga difahamkan akan dilakukan di bawah Akta Pencegahan Pengubahan Wang Haram dan Pencegahan Pembiayaan Keganasan (AMLA) 2001.


10 lelaki bersenjata maut, 4 polis cedera dalam insiden tembakan di lebuh raya Mexico

Kejadian berbalas tembakan di lebuh raya utara Mexico menyebabkan 10 suspek penjenayah maut dan empat pegawai polis cedera, kata pihak berkuasa lewat kelmarin.
“Pegawai polis berjaya membunuh 10 suspek penjenayah bersenjata di lebuh raya Monterrey-Nuevo Laredo,” menurut kenyataan rasmi.
Insiden itu berlaku petang Isnin selepas pegawai diserang, katanya.
Tambah kenyataan itu, empat pegawai polis cedera tetapi kesemuanya dilaporkan berada dalam keadaan stabil.
Menurut pihak berkuasa, mereka berjaya merampas 12 senjata berkaliber besar, bom tangan, 100 butir peluru serta tiga trak perisai.
Insiden tembak-menembak itu berlaku ketika negara bergelut dengan keganasan kartel dadah dan kadar pembunuhan yang tinggi.
Sementara itu, dalam satu kenyataan berasing oleh pihak berkuasa dua anggota tentera terbunuh dalam serangan yang disyaki penjenayah terancang di San Luis Potosi, tengah Mexico awal pagi semalam.


Singapura negara Asia pertama terima vaksin Pfizer

Singapura telah menerima kumpulan pertama vaksin Covid-19 Pfizer-BioNTech, lapor Agensi Anadolu memetik kenyataan Singapore Airlines (SIA).Ia sekali gus menjadikan Singapura negara Asia pertama yang menerima vaksin keluaran Pfizer-BioNTech.“Penghantaran kumpulan pertama vaksin Covid-19 ini ke Singapura adalah tonggak penting dalam memerangi Covid-19, dan kami berasa gembira dapat memainkan peranan dalam hal ini.“Ini juga menunjukkan kesediaan hub perkhidmatan udara SIA dan Singapura bagi tugas yang sangat penting untuk mengangkut dan mengedarkan vaksin Covid-19 ke peringkat antarabangsa,” kata Naib Presiden Kanan Kargo SIA, Chin Yau Seng pada Selasa.Minggu lalu, Singapura meluluskan vaksin itu dan Perdana Menteri Lee Hsien Loong  mengumumkan  ia bakal diberi percuma dan secara sukarela kepada semua warganegara serta penduduk jangka panjang.Negara ini juga akan mengurangi sekatan berkaitan virus mulai 28 Disember.Menurut Kementerian Kesihatan, perjumpaan sosial sehingga lapan orang akan dibenarkan, berbanding lima orang ketika ini.Singapura melaporkan 10 kes baharu Covid-19, termasuk sembilan yang diimport, dalam tempoh 24 jam terakhir, menjadikan keseluruhan kepada 58,403 manakala angka korban setakat ini seramai 29 orang.


Kes ahli perniagaan bunuh pengawal keselamatan dipindah ke Mahkamah Tinggi

Mahkamah Majistret hari ini memerintahkan kes seorang ahli perniagaan yang menyerang pengawal keselamatan di sebuah kondominium pada Disember 2020 sehingga menyebabkan kematian dipindahkan ke Mahkamah Tinggi.Majistret Noor Azreen Liana Mohd Darus mengeluarkan perintah itu selepas membenarkan permohonan timbalan pendakwa raya Fatin Hosna Mohamad Zikri untuk memindahkan kes yang dihadapi Ahmad Noor Azhar Muhammad, 34, ke Mahkamah Tinggi.Azhar didakwa membunuh S. Thava Sagayam, 64, di Menara Majestic A-7-1, Jalan CM Yusuff, antara 8 pagi hingga 9.30 pagi pada 29 Disember 2020.Pertuduhan mengikut Seksyen 302 Kanun Keseksaan yang memperuntukkan hukuman mati, jika sabit kesalahan.Sebelum itu, dia didakwa di Mahkamah Majistret kerana menyebabkan kecederaan parah terhadap Thava tetapi pertuduhan dipinda selepas polis mengklasifikasikan semula kematian pengawal keselamatan itu, yang diserang ketika bertugas di kolam renang di kondominium tersebut, sebagai kes bunuh pada 9 September tahun lepas.


8.2% populasi kanak-kanak terima dos pertama vaksin

Seramai 289,912 atau 8.2% populasi kanak-kanak berumur lima hingga 11 tahun di Malaysia menerima dos pertama vaksin Covid-19 melalui Program Imunisasi Covid-19 Kebangsaan Kanak-Kanak (PICKids) setakat semalam.Berdasarkan data di laman web CovidNow, sebanyak 13,607,475 atau 57.8% populasi dewasa dalam negara pula telah menerima dos penggalak Covid-19; sejumlah 22,940,521 individu atau 97.5% telah lengkap vaksinasi, manakala 98.7% atau 23,217,374 menerima sekurang-kurangnya satu dos.Bagi remaja berusia 12 hingga 17 tahun, sejumlah 2,797,227 individu atau 89.9% daripada kumpulan itu telah melengkapkan vaksinasi, manakala 2,878,738 atau 92.5% menerima sekurang-kurangnya satu dos vaksin.Bagi tempoh 24 jam lepas, sebanyak 164,572 dos vaksin diberikan meliputi dos pertama sebanyak 45,251 termasuk 42,659 untuk kanak-kanak berusia lima hingga 11 tahun, dos kedua (1,637) dan dos penggalak (117,684) menjadikan jumlah kumulatif dos vaksin diberikan di bawah PICK meningkat kepada 65,524,828 dos.Menurut data di portal GitHub kementerian kesihatan sebanyak 21 kes kematian akibat Covid-19 direkodkan semalam dengan Sabah melaporkan sembilan kes, masing-masing empat kes di Johor dan Perak; Kedah (dua); serta masing-masing satu kes di Kelantan dan Negeri Sembilan. Sementara itu, Ketua Pengarah Kesihatan Dr Noor Hisham Abdullah menerusi hantaran di media sosial pagi ini memaklumkan kadar kebolehjangkitan (Rt) negara mencatatkan 1.32 semalam dengan Labuan merekodkan nilai Rt tertinggi iaitu 1.96 diikuti Sarawak (1.56) dan Sabah (1.51).


Lebih 1.2 juta individu lengkapkan dua dos vaksin Covid-19, kata menteri

Seramai 1,220,939 individu telah melengkapkan dua dos vaksin Covid-19 di negara ini di bawah Program Imunisasi Covid-19 Kebangsaan setakat semalam, kata Menteri Kesihatan Dr Adham Baba.Berdasarkan maklumat yang dikongsikan melalui akaun Twitternya, seramai 2,724,048 individu telah menerima dos pertama menjadikan jumlah keseluruhan pemberian dos pertama dan kedua di negara ini sebanyak 3,944,987 dos.Lima negeri yang mencatatkan penerima kedua-dua dos tertinggi ialah Selangor dengan 157,671 dos diikuti Sarawak (128,648), Kuala Lumpur (113,466), Johor (113,171) dan Perak (110,610).Program berkenaan kini dalam fasa kedua bermula April lepas hingga Ogos ini dan akan melibatkan pemvaksinan ke atas 9.4 juta warga emas, kumpulan rentan dan orang kurang upaya.Fasa ketiga yang bermula bulan lepas hingga Februari 2022 pula melibatkan individu 18 tahun dan ke atas, warganegara dan bukan warganegara, dengan sasaran 13.7 juta orang atau lebih.Pada fasa pertama program yang berlangsung dari Februari hingga April lepas, seramai kira-kira 500,000 petugas barisan hadapan menerima vaksin.


Rintihan mereka yang membuka kedai

Seorang pelanggan melangkah ke kedai, selepas melakukan pendaftaran MySejahtera dan pengambilan suhu, seorang staf Pak Ali (bukan nama sebenar) datang melayan pelanggan tersebut.Pelanggan tersebut ingin mencari sebuah produk untuk anaknya.Staf Pak Ali menjawab setiap persoalan pelanggan itu dengan penuh bersemangat dan ramah.Setiap kelebihan produk keluaran berlainan jenama diceritanya dengan baik berdasarkan bajet dan spesifikasi yang diinginkan pelanggan.Pelanggan pula boleh menyentuh produk di sana sini seperti sudah pasti akan dibeli.“Nanti saya tanya anak saya,” kata pelanggan tersebut sambil mengeluarkan telefon bimbitnya.Sambil mulutnya terus bertanya soalan mengenai nombor model, waranti dan caj penghantaran, tangan pelanggan gigih menaip di telefon pintar seperti sedang mengambil nota untuk diberikan kepada anaknya.Staf Pak Ali terus menerang sambil kepala pelanggan mengangguk-angguk seperti bersetuju. Begitulah situasinya selama 30 minit.“Saya fikir dulu. Terima kasih ya,” kata pelanggan itu lalu terus melangkah keluar kedai.Ketika pelanggan melangkah keluar kedai, pelanggan membuat telefon lalu, perbualan itu kebetulan didengari Pak Ali, “Saya dah beli secara dalam talian selepas staf tunjuk di kedai tadi. Dalam talian lebih murah.”Di dalam 30 minit bersama pelanggan, kos sewa, kos penghawa dingin, kos api dan kos pekerja yang digunakan untuk keselesaan pelanggan ditanggung oleh Pak Ali.Namun malangnya, ia tidak menghasilkan pembelian melalui kedai Pak Ali.Segala kos yang ditanggung akhirnya sampai secara percuma kepada peniaga dalam talian yang mendapat pesanan daripada pelanggan tadi.Begitulah kisah lumrah mereka yang membuka kedai di zaman ini.Peniaga dalam talian yang tidak memiliki kedai boleh menjual lebih murah kerana mereka tidak perlu menanggung kos-kos seperti yang perlu ditanggung pemilik kedai.Hatta pemilik kedai turut menjual secara dalam talian, kedai mereka tetap akan menjadi sekadar tempat tatapan sebelum para pembeli dalam talian membuat keputusan untuk membeli.Teknologi hari ini juga menyebabkan pembeli semakin bijak kerana ia membolehkan mereka untuk membandingkan harga sesuatu dengan cepat melalui telefon bimbit.Melainkan pembeli itu memerlukan produk itu dengan kadar segera, kebanyakan mereka akan membeli secara dalam talian jika mereka mendapati harganya lebih murah.Satu-satunya kelebihan yang masih ada pada perniagaan kedai ialah produk boleh dilihat dan dicuba di depan mata pembeli sendiri, dan produk itu terus boleh dibawa balik ke rumah jika pembeli membelinya secara terus tanpa perlu menunggu penghantaran.Tapi sekiranya pembeli itu boleh sabar menunggu, maka peluang kedai kehilangan pembeli tersebut adalah amat tinggi.Maka tidak hairanlah mengapa banyak kedai yang ditutup hari ini.Bukan sahaja mereka terpaksa berdepan dengan kesan daripada kawalan wabak Covid-19, mereka juga perlu menghadapi dengan arus teknologi perubahan yang deras dan juga penukaran tabiat pembeli yang semakin mempercayai dan menerima penjualan dan pembelian secara dalam talian.Ini adalah cabaran utama para perniagaan yang memiliki kedai hari ini. Dan fenomena ini menyebabkan semakin ramai yang kehilangan pekerjaan.Di waktu ini, rakyat Malaysia bukan sahaja berdepan dengan Covid-19 dan masalah ekonomi, tetapi juga sekumpulan ahli politik yang rakus ingin mendesak agar Pilihan Raya Umum ke-15 diadakan segera.Ironinya, kumpulan ini jugalah yang sedang menggesa kerajaan menangguhkan sesi persekolahan demi menjaga keselamatan rakyat.Namun begitu, ironi ini hanya dapat dilihat oleh orang yang tiada PhD.Malaysia amat memerlukan satu kerajaan yang stabil yang dapat menumpukan sepenuh perhatian untuk mentadbir negara di 2021.Mampukah ahli-ahli politik negara kita memberikannya kepada rakyat Malaysia?


Umno Johor hantar jentera berpengalaman bantu kempen di Negeri Sembilan

Umno Johor akan menghantar jentera yang berpengalaman dan komited bagi membantu kempen Pilihan Raya Negeri (PRN) di Negeri Sembilan nanti, kata Timbalan Pengerusi Badan Perhubungan Umno Johor Ahmad Maslan.
“Johor ditugaskan untuk membantu Negeri Sembilan, jadi saya berharap agar kesemua 26 bahagian di negeri ini menghantar mereka yang berpengalaman (dalam pilihan raya) dan komited apabila diberi tugasan bagi membantu rakan-rakan.
“Saya juga ingin syor kepada Ketua Bahagian supaya hadir awal di bahagian angkat yang telah ditugaskan, jangan tunggu bubar atau sudah penamaan calon baharu hendak tunjuk muka,” katanya pada sidang media selepas melawat Wisma Bank Simpanan Nasional (BSN) Johor di Johor Bahru hari ini.
Ahli Parlimen Pontian yang juga ahli Majlis Tertinggi Umno itu berkata demikian ketika diminta mengulas mengenai negeri yang akan dibantu Johor semasa PRN di enam negeri nanti.
Menurut Ahmad jentera pilihan raya dari Johor perlu bersungguh-sungguh membantu Negeri Sembilan pada kempen PRN nanti seperti yang dilakukan Kedah ketika membantu memenangkan BN pada PRN Johor sebelum ini.
Enam negeri yang akan berhadapan dengan PRN ialah Selangor, Pulau Pinang, Negeri Sembilan, Kedah, Kelantan dan Terengganu.


Guru baru dari pengambilan besar-besaran harus dipersiapkan, kata pendidik

Beberapa pakar pendidikan berkata calon yang dipilih melalui usaha pengambilan besar-besaran bagi jawatan guru harus dilengkapi dengan kemahiran diperlukan untuk meringankan beban guru sedia ada yang kebanyakannya bergelut dengan kekurangan sumber dan sokongan.Ketua Pegawai Eksekutif Teach For Malaysia Chan Soon Seng berkata kekurangan guru yang mahu diatasi melalui pengambilan besar-besaran adalah masalah yang sudah lama berlaku, terutama di kawasan luar bandar.Katanya, hal ini menyebabkan ramai guru terpaksa mengajar lebih banyak kelas daripada sesi yang sepatutnya mereka penuhi, sambil menambah bahawa hal ini boleh menyebabkan beban kerja melampau sehingga mengakibatkan guru-guru mengalami keletihan.“(Mereka juga terpaksa) mengajar mata pelajaran yang bukan kemahiran mereka, atau terlalu banyak mata pelajaran yang terpaksa mereka ambil sehingga tiada peluang untuk menjadi pakar dalam satu mata pelajaran tertentu,” katanya.Dalam beberapa situasi, tambahnya, tiada guru untuk beberapa mata pelajaran sehingga skop pembelajaran bagi pelajar menjadi terbatas.Chan juga bercakap mengenai kekurangan sumber untuk menyediakan pembelajaran dalam talian yang berkesan bagi pelajar.Katanya, ramai guru terpaksa menggunakan wang sendiri untuk membeli peralatan yang diperlukan.Walaupun kehadiran guru baru akan dapat mengubah suasana, Chan berkata kerajaan harus menumpukan perhatian untuk memberikan sokongan kepada guru dalam usaha menjalankan pembelajaran secara dalam talian.“Ini mungkin bermakna menyediakan guru perkhidmatan penghantaran sehingga mereka dapat mengirim bahan kepada pelajar, atau sumber yang mereka perlukan untuk membuat paket dan bahan pembelajaran.“Selepas sekolah dibuka semula, ketika itu barulah bekalan guru tambahan mungkin beri kesan yang lebih besar. Ia akan dapat membantu sekolah memastikan mereka mempunyai guru yang cukup untuk kelas yang terpaksa melaksanakan SOP penjarakan fizikal jika diperlukan, dan bagi memenuhi keperluan pelajar yang berbeza akibat pandemik,”katanya.Bulan lalu, kementerian pendidikan berkata sekitar 18,000 guru akan direkrut sebagai sebahagian dari usaha mengatasi kekurangan guru di negara ini, penempatan mereka dijangka akan dimulakan pada Oktober depan.Menteri Pendidikan Radzi Jidin berkata lulusan dalam bidang pendidikan akan diberi keutamaan walaupun mereka dari bidang lain juga turut akan direkrut.Pengerusi Pusat Kajian Kepimpinan & Polisi Pendidikan Universiti Kebangsaan Malaysia Azlin Norhaini Mansor bersetuju usaha pengambilan guru dapat membantu menyelesaikan kekurangan namun mengatakan keperluan itu harus diperbaiki lagi.Beliau memberitahu MalaysiaNow calon sudah semestinya harus memiliki kemahiran mengajar yang diperlukan, mengatakan “tiada ruang untuk melatih mereka” kerana masalah ini sudah lama berlaku.“Kementerian juga harus fokus terhadap usaha mengembangkan kemampuan guru di sekolah dengan jumlah pelajar yang lebih sedikit, pelajar berkeperluan khas, pra sekolah, dan institusi teknik dan vokasional,” katanya.“Tanpa kemahiran mengajar yang betul, saya bimbang ia akan mempengaruhi kualiti proses pembelajaran.”Azlin mengesyorkan guru-guru yang direkrut perlu dinilai berdasarkan keperluan setiap sekolah, mengatakan setiap sekolah mempunyai keperluan yang berbeza mengikut lokasi, mata pelajaran yang ditawarkan, kapasiti bangunan dan kepelbagaian pelajar.“Ini mesti dipertimbangkan ketika menentukan jumlah dan pilihan guru yang diperlukan. Kementerian pendidikan perlu mengkaji semula pendekatan dalam menempatkan guru dan memperbaikinya,” tambahnya.“Pengambilan besar-besaran ini mungkin gagal jika calon terpilih tidak ditempatkan di sekolah dengan keperluan yang sesuai untuk mereka.”Dalam pada itu, Chan turut menyarankan agar calon diberi latihan pra-perkhidmatan, mengatakan kebanyakan graduan pendidikan belum dilatih bagi pembelajaran di rumah yang digunakan sepanjang pandemik.“Sangat penting untuk memastikan ada sokongan berterusan untuk lengkapkan kemahiran guru baru dengan kemahiran digital bagi memudahkan pembelajaran dalam talian, selain mengintegrasikan kemahiran digital ke dalam pembelajaran secara bersemuka apabila kelak sekolah dibuka semula.“Mereka juga perlu dilengkapi dengan kemahiran untuk menyampaikan mod pembelajaran di rumah yang bukan digital, kerana ramai pelajar tidak memiliki internet,” katanya.


IBR beri impak besar pertingkat kesedaran tangani rasuah

Ikrar Bebas Rasuah (IBR) yang diperkenalkan Suruhanjaya Pencegahan Rasuah Malaysia (SPRM) pada 2018, walaupun hanya secara luaran, namun kesannya amat mendalam bagi meningkatkan kesedaran membanteras rasuah dalam kalangan masyarakat dan organisasi.Melalui IBR, ia jelas memperlihatkan sifat keterbukaan kepimpinan sesebuah organisasi sekali gus membuktikan usaha memerangi rasuah bukanlah tanggungjawab eksklusif SPRM semata-mata, tetapi juga adalah amanah dan tugas yang perlu dikongsi oleh seluruh anggota masyarakat.Perkara itu diakui Timbalan Ketua Pesuruhjaya (Pencegahan) SPRM Shamshun Baharin Mohd Jamil yang menyifatkan IBR sebagai pembuka pintu kepada agensi untuk melaksanakan program susulan berkaitan antirasuah.“IBR merupakan salah satu program pendidikan antirasuah dilaksanakan SPRM yang mempunyai impak dan keberkesanan tersendiri. Pengurusan tertinggi agensi yang melaksanakan IBR akan diminta menjalankan program susulan yang dapat memberi mesej bahawa organisasi mereka komited dalam pencegahan rasuah,” katanya kepada Bernama baru-baru ini.Jelas Shamshun Baharin, setiap tahun SPRM akan mengukur dan menilai keberkesanan program pendidikan yang dilaksanakan itu secara kumulatif, termasuk IBR, semua aktiviti, inisiatif serta program pendidikan.“Ini dapat dilihat berdasarkan Kajian Persepsi Keberkesanan Tindakan Pencegahan Rasuah oleh SPRM apabila tahap pengetahuan masyarakat mengenai rasuah meningkat setiap tahun iaitu pada 2018 (72.5%), 2019 (74.3%) dan 2020 (77.7%),” katanya.Selain itu, Shamshun Baharin berkata tahap kesanggupan, kesediaan dan kerjasama masyarakat untuk bersama-sama SPRM juga meningkat setiap tahun sejak 2018.“Tahap kesanggupan masyarakat pada 2018 merekodkan pada kadar 82 peratus, 2019 (82.7%) dan 2020 (86.3%) manakala bagi tahap kesediaan masyarakat pada 2018 (81.1%), 2019 (82.1%) dan 2020 (85.6%),” katanya.Bagi tahap kerjasama masyarakat bersama SPRM pula, beliau berkata pada 2018 adalah sebanyak 81% diikuti 81.8% pada 2019 dan 84.6% pada tahun lepas (2020).Melihat kepada statistik keberkesan IBR, Shamsun Baharin berkata inisiatif SPRM itu akan terus dilaksanakan sehingga ke hari ini.“Program IBR bersifat sukarela dan tiada paksaan maka, mana-mana organisasi yang berhasrat untuk melaksanakan IBR, mereka boleh melakukannya pada bila-bila masa,” katanya menambah sehingga 31 Disember lepas, pemimpin organisasi daripada 1,608 organisasi telah menandatangani IBR.IBR diperkenalkan SPRM sejak empat tahun lepas, sebagai inisiatif badan itu dalam memberi penekanan kepada ikrar dan janji dibuat kepimpinan organisasi dan warganya secara sukarela atas kapasiti sebagai individu.Ia adalah untuk memastikan setiap individu yang menandatangani IBR akan lebih bertanggungjawab dalam melaksanakan tugas mereka serta menjauhkan diri daripada perlakuan rasuah selama mereka memegang sesuatu jawatan itu.


Switzerland potong bayaran bonus pengurusan tertinggi Credit Suisse

Switzerland mengarahkan Credit Suisse untuk membatalkan atau mengurangkan semua pembayaran bonus tertunggak untuk tiga peringkat pengurusan tertinggi dan memeriksa sama ada terdapat sebarang pembayaran yang dibuat boleh ditarik balik, kata Majlis Persekutuan pada Rabu.
Mengikut undang-undang perbankan Switzerland, Majlis Persekutuan boleh mengenakan langkah berkaitan bonus ke atas bank yang penting dari segi sistem jika ia menerima bantuan kerajaan daripada dana Persekutuan, menurut majlis itu dalam satu kenyataan.
Langkah sangat luar biasa kerajaan itu dibuat selepas tindak balas orang awam terhadap pembayaran bonus di bank, yang terpaksa bergabung dengan pesaingnya UBS serta perlu diselamatkan dengan pembiayaan hampir AS$280 bilion (kira-kira RM1.2 trilion) dan jaminan kerajaan.
Keputusan itu "akan menjejaskan kira-kira 1,000 pekerja, yang akan dilucutkan hak menerima bonus kira-kira 50-60 juta franc Swiss menerusi langkah ini," kata majlis itu.
Pembayaran bonus sehingga akhir tahun 2022 akan dibatalkan untuk barisan ahli Lembaga Eksekutif, dan dikurangkan sebanyak separuh bagi pegawai di peringkat pengurusan manakala bonus dikurangkan sebanyak 25% untuk pekerja peringkat bawahan.
Eksekutif tertinggi bank itu telah mengumumkan bahawa mereka tidak akan mengambil bonus untuk tahun 2022 dalam laporan tahunan syarikat yang diterbitkan pada April.
Bonus keseluruhan hampir 50,000 pekerja bank Switzerland itu pada 2022 turun kepada 635 juta franc Swiss daripada 2.76 bilion, disebabkan kejatuhan harga saham bank tersebut.
Majlis Persekutuan menambah bahawa Credit Suisse juga mesti melaporkan kepada pihak berkuasa sama ada mungkin untuk mendapatkan semula bonus yang telah dibayar, dan juga memutuskan untuk membatalkan atau mengurangkan bonus untuk tiga peringkat pengurusan tertinggi, yang terakru sehingga penggabungan dengan UBS selesai.
Pada mesyuarat agung tahunan terakhir Credit Suisse yang diadakan pada Selasa, para pemegang saham menyuarakan bantahan mereka terhadap gaji barisan eksekutif dan lembaga pengarah Credit Suisse yang diterima menjelang kejatuhannya.
Pemegang saham bank meluluskan pembayaran kepada lembaga pengarah sehingga penggabungan itu selesai, tetapi mengundi untuk tidak meluluskan pampasan untuk barisan eksekutif.


Speaker minta Najib jelaskan kenyataan berhubung hutang 1MDB di Dewan Rakyat

Bekas perdana menteri Najib Razak diminta memberi penjelasan kepada Dewan Rakyat pada Rabu ini berhubung kenyataan Ahli Parlimen Pekan itu ketika perbahasan minggu lepas yang dikata mengelirukan dewan.Yang di-Pertua Dewan Rakyat Azhar Azizan Harun berkata beliau telah menulis surat kepada Najib bagi mendapatkan penjelasan mengenai perkara itu dan meminta bekas perdana menteri itu memberi kenyataan.“Saya telah menulis kepada YB Pekan untuk minta penjelasan, serta YB menteri kewangan tentang apa yang beliau katakan tempoh hari dan saya sedang menunggu jawapan.“Saya meminta beliau (Najib) beri penjelasan hari Rabu ini, tapi saya tak tahulah beliau dapat (atau tidak) beri penjelasan hari itu, saya tidak tahu,” katanya.Azhar berkata demikian bagi menjawab pertanyaan RSN Rayer (DAP-Jelutong) yang bangun pada sesi perbahasan titah diraja persidangan Dewan Rakyat semalam untuk meminta maklum balas mengenai usul Tony Pua (PH-Damansara) yang mahu Najib dirujuk kepada Jawatankuasa Hak dan Kebebasan Parlimen di bawah Peraturan Mesyuarat 36 (12) Peraturan-peraturan Majlis Mesyuarat Dewan Rakyat.Pua menghantar usul itu berikutan ucapan Najib dalam Dewan Rakyat pada 2 Mac dikatakan mengandungi kenyataan-kenyataan yang mengelirukan dewan berkaitan isu hutang 1MDB dan boleh disifat sebagai menghina majlis.


Bukan sekadar hak harta intelek, pakar ajar cara jadikan vaksin lebih murah

Sebarang langkah menggantung hak harta intelek bagi tujuan inovasi perubatan untuk memerangi Covid-19 boleh menjadi seperti pedang bermata dua, kata pakar ketika muncul perdebatan global mengenai cara-cara untuk menurunkan kos bagi melawan pandemik.Sri Sarguna Raj, seorang peguam yang pakar dalam harta intelek berkata, walaupun menggantung atau menghapuskan perlindungan hak harta intelek mampu meringankan beban kewangan dalam melawan virus merbahaya itu, ia juga bermakna menghapuskan kaedah yang berkesan dengan memberikan insentif terhadap penemuan baru terutamanya vaksin dan peralatan perubatan.Sri berkata, peralatan perubatan seperti vaksin adalah produk yang kompleks, di mana menggantung atau menghapuskan hak harta intelek mungkin bukan pendekatan terbaik untuk menjadikannya boleh diakses negara-negara miskin.“Halangan utama dalam pembuatan vaksin dan terapeutik adalah kemudahan pengeluaran mencukupi, infrastruktur, dan pengetahuan tentang bagaimana membuatnya,” kata Sri kepada MalaysiaNow baru-baru ini.Tahun lalu, India dan Afrika Selatan mengemukakan cadangan kepada Pertubuhan Perdagangan Dunia (WTO) untuk menggantung sementara beberapa bahagian dalam Perjanjian Perdagangan Hak Harta Intelek (TRIPS). Langkah tersebut mendapat sokongan sekitar 100 negara membangun dan miskin termasuk individu terkemuka.Gesaan itu sekali lagi mendapat sokongan ketika negara-negara kaya mula menerima vaksin Covid-19 yang sangat diperlukan.Ia juga menyebabkan peningkatan trend apa yang digelar “nasionalisme vaksin”, di mana kerajaan, sebagian besarnya negara maju memberikan vaksin hanya untuk populasi mereka.Data yang baru-baru dipetik oleh The Economist mengatakan separuh daripada bekalan dunia yang disimpan hanya untuk 15% penduduknya.“54 negara terkaya mempunyai 18% untuk orang dewasa, tetapi 40% pesanan vaksin – cukup untuk memberi setiap orang dewasa mereka 2.5 dua dos,” kata majalah itu baru-baru ini.Undang-undang hak harta intelek memastikan orang yang mendaftarkan bagi tuntutan hak eksklusif untuk sesuatu penemuan mempunyai hak untuk menafikan orang lain meniru atau mereplikakanya tanpa izin.Awal bulan ini, 28 organisasi mendesak Putrajaya untuk menggantung penguatkuasaan undang-undang harta intelek bagi membantu vaksin dibuat dengan lebih murah, dan memberi manfaat kepada negara-negara membangun.Baru-baru ini, pemimpin WTO Ngozi Okonjo-Iweala menggesa anggotanya dan juga Kesatuan Eropah untuk menghentikan sekatan eksport vaksin dan produk perubatan lain yang diperlukan untuk memerangi pandemik Covid-19 di seluruh dunia.Sri mengatakan terdapat cara lain untuk mengatasi kebimbangan mereka yang menggesa penggantungan hak harta intelek terhadap inovasi Covid-19.“Isu penawaran dan permintaan dapat dicapai melalui perlesenan sukarela, lesen bukan eksklusif dan perjanjian pemindahan teknologi dan bukannya menggantung hak harta intelek,” tambahnya.Pelesenan diwajibkan mengikut Akta Paten Malaysia 1983.Ia membantu menangani keadaan di mana pencipta mendaftarkan paten di Malaysia tetapi tidak mengeluarkan produk di negara ini, menghalang organisasi lain daripada melakukannya atau mengeluarkan kuantiti terhad untuk mendapatkan harga yang lebih tinggi.Sri berkata, lesen yang diwajibkan akan membolehkan pihak ketiga selain daripada pemegang hak harta intelek untuk mengeksploitasi nombor siri paten tersebut tanpa persetujuan pemilik paten.Dan keadaan darurat kesihatan awam semasa dapat memberikan hujah yang baik berhubung perkara itu.Sri mengatakan potensi ancaman mewajibkan lesen akan memberikan tekanan kepada syarikat paten untuk membenarkan lesen bukan eksklusif atau perjanjian pemindahan teknologi.Ini sama seperti yang berlaku kepada syarikat perubatan gergasi AstraZeneca dan Novavax dengan Serum Institute of India, iaitu pengeluar vaksin terbesar di dunia untuk negara membangun seperti hepatitis B, demam campak, penyakit beguk dan Rubella.Syarikat itu kini dikatakan bakal menghasilkan satu bilion dos AstraZeneca untuk negara berpendapatan rendah dan sederhana, dan berjanji untuk memberikan 240 juta dos pada separuh pertama tahun ini melalui Covid-19 Vaccines Global Access, atau Covax.Sri mengatakan bahawa Artikel 31bis Perjanjian Perdagangan Hak Harta Intelek, atau TRIPS, membenarkan negara-negara yang menghasilkan ubat-ubatan generik di bawah lesen wajib, untuk mengeksport ke negara-negara dengan kapasiti domestik yang terhad.TRIPS merupakan perjanjian global mengenai harta intelek antara negara anggota WTO.“TRIPS menetapkan standard minimum dalam undang-undang paten di mana semua negara anggota WTO diwajibkan untuk mematuhi dan menyelaraskan dengan undang-undang tempatan masing-masing,” kata Sri.


AS bantah cadangan resolusi PBB berhubung penempatan Israel

Amerika Syarikat (AS) pada Khamis menyuarakan bantahan terhadap cadangan resolusi Majlis Keselamatan PBB yang menuntut Israel menamatkan penempatan di wilayah yang diduduki, walaupun Washington mengkritik sekutunya dalam isu itu.
Beberapa hari sebelum mesyuarat Majlis Keselamatan mengenai konflik Israel-Palestin, draf resolusi yang dilihat AFP akan menuntut Israel "segera dan sepenuhnya menghentikan" aktiviti penempatan di kawasan Palestin yang diduduki.
Teks itu dibuat selepas kritikan hampir sebulat suara di kalangan kuasa besar termasuk AS terhadap keputusan kerajaan kanan Israel untuk memberi kebenaran retroaktif kepada beberapa pos penempatan di Tebing Barat yang diduduki dan membina rumah baharu.
Rumah Putih berkata ia "sangat kecewa" dengan keputusan Israel.
Namun Jabatan Negara menjelaskan bahawa AS, yang menggunakan kuasa veto di Majlis Keselamatan, tidak akan menyokong resolusi yang dilaporkan dimulakan oleh Emiriah Arab Bersatu, sekutu AS yang menormalkan hubungan dengan Israel.
"Pandangan kami ialah pengenalan resolusi ini tidak membantu dalam menyokong syarat yang diperlukan untuk memajukan rundingan penyelesaian dua negara, sama seperti kami percaya bahawa berita keluar dari Israel pada hari Ahad tidak membantu," kata jurucakap Jabatan Negara Vedant Patel. , merujuk kepada keputusan penempatan Israel.
Beliau berhenti berbicara sama ada AS akan menggunakan kuasa vetonya – yang akan menjadi yang pertama di bawah Biden, menuduh Rusia menyalahgunakan kuasa vetonya.
"Saya tidak akan membuat spekulasi atau membuat hipotesis mengenai proses itu," kata Patel kepada pemberita di Washington.
"Kami tetap fokus untuk menyokong syarat-syarat yang diperlukan untuk memajukan prospek penyelesaian dua negara yang dirundingkan antara Israel dan Palestin yang (dalam) kepercayaan kami adalah satu-satunya jalan untuk menamatkan konflik yang mampan," katanya.
AS sudah berpuluh tahun campur tangan di PBB untuk melindungi Israel daripada resolusi.
Tetapi pada minggu-minggu terakhir pentadbiran bekas presiden Barack Obama, Washington bersikap berkecuali dan membenarkan resolusi yang turut menggesa semua aktiviti penempatan Israel dihentikan.
Pentadbiran Biden berusaha untuk mengekalkan hubungan dengan Perdana Menteri Benjamin Netanyahu, walaupun sambil mengkritik keputusan penyelesaian itu.
Pegawai AS berharap tekanan daripada negara Arab seperti Emiriah Arab Bersatu dapat menggalakkan kesederhanaan yang lebih besar daripada Netanyahu, yang menganggap memenangi normalisasi yang lebih besar untuk Israel sebagai salah satu pencapaian utamanya.


BN Melaka arah jentera bersedia hadapi pilihan raya tergempar

Barisan Nasional (BN) Melaka mengarahkan jentera pilihan raya di peringkat Parlimen dan Dewan Undangan Negeri (DUN) supaya bersedia dalam menghadapi pilihan raya tergempar selepas empat ahli Dewan Undangan Negeri (Adun) menarik sokongan semalam.Dalam sebuah kenyataan pekeliling kepada ketua jentera pilihan raya daerah malam tadi, Timbalan Pengarah Pilihan Raya BN Melaka Hasnoor Husin berkata kesiapsiagaan jentera gabungan itu harus berada di tahap yang tinggi bagi memastikan kemenangan berada dalam genggaman BN pada pilihan raya negeri.Pembubaran DUN Melaka akan menyaksikan pelaksanaan pilihan raya negeri kedua di Malaysia sejak pandemik melanda negara tahun lalu.PRN Sabah diadakan September tahun lalu, selepas ketua menterinya dari Warisan, Shafie Apdal digulingkan.“Jentera pilihan raya di semua peringkat hendaklah digerakkan pada kadar segera bagi memastikan kemenangan BN berada dalam genggaman dan seterusnya memertahankan kerusi DUN Melaka sebagai milik mutlak BN,” katanya.Kenyataan itu tampil susulan kerajaan Melaka mungkin tumbang selepas empat Adun kerajaan menarik sokongan terhadap Ketua Menteri Melaka Sulaiman Md Ali semalam.Mereka termasuk; Adun Sungai Udang Idris Haron, Adun Pantai Kundur Nor Azman Hassan, Adun Pengkalan Batu Norhizam Hassan Baktee dan Adun Telok Mas Noor Effandi Ahmad.“Saya Idris Haron, Adun Sungai Udang, bersama Pangkalan Batu, Teluk Emas, dan Pantai Kundur, mengumumkan kami hilang kepercayaan kepada ketua menteri Melaka dan seluruh barisan kepimpinan kerajaan.“Kami berempat menyerahkan surat ketidakpercayaan kepada pejabat ketua menteri,” katanya pada sidang media semalam.Idris yang merupakan bekas ketua menteri berkata keputusan kerajaan yang disifatkan sebagai “flip-flop” menjadi punca tindakan empat Adun itu.Ditanya berhubung pembentukan kerajaan baru, Idris berkata pembentukan kerajaan negeri baru bersama Pakatan Harapan (PH) bergantung kepada kesediaan gabungan pembangkang tersebut.DUN Melaka merupakan antara kubu kuat BN jatuh ke tangan Pakatan Harapan pada 2018 apabila memenangi 15 kerusi berbanding BN yang hanya memiliki 13 kerusi.Sulaiman dari Umno mengangkat sumpah sebagai ketua menteri pada Mac tahun lalu selepas kerajaan diketuai PH jatuh di negeri tersebut.


Kebakaran pusat beli-belah Bangladesh berjaya dipadamkan selepas 27 jam

Anggota bomba akhirnya berjaya memadamkan kebakaran sebuah pusat beli belah tiga tingkat di Dhaka, Bangladesh pada Sabtu lalu.
Operasi pemadaman yang mengambil masa kira-kira 27 jam itu turut dibantu oleh anggota tentera.
Menurut bomba, ini adalah kejadian kedua seumpamanya berlaku ke atas pusat beli-belah tersebut dalam tempoh dua minggu.
Kira-kira 30 orang, kebanyakannya anggota bomba, cedera semasa usaha memadamkan api, namun tiada kemalangan jiwa dilaporkan.
Kebakaran berlaku pada awal pagi Sabtu, ketika kebanyakan hampir 1,500 kedai di kompleks itu ditutup.
Pegawai Bomba Shahjahan Sikder berkata, meskipun api berjaya dikawal dalam tempoh empat jam, namun ia mengambil masa lebih lama untuk memadamkan sepenuhnya berikutan asap tebal di ruang tertutup dan bahan mudah terbakar yang kebanyakannya pakaian.
Kebanyakan kedai di bangunan tiga tingkat itu dipenuhi stok persiapan menjelang perayaan Aidilfitri yang akan disambut hujung bulan ini.
Imej menunjukkan beberapa pekedai dan anggota polis menyeret keluar bungkusan barangan bagi menyelamatkan stok yang ada.
“Aidilfitri semakin hampir, dan kami hilang segala-galanya. Krisis yang sebegitu besar menimpa kami sekelip mata,” kata pemilik kedai Mohammad Rubel.
Ia adalah kejadian kedua seumpamanya bulan ini. Sebelum ini, kebakaran besar melanda sebuah lagi kompleks beli-belah di Dhaka pada 4 April lalu yang memusnahkan kira-kira 5,000 kedai. Beberapa anggota bomba cedera ketika kejadian itu.
Peraturan longgar dan penguatkuasaan lemah telah mengakibatkan kebakaran industri yang melanda Bangladesh.
Negara dan jenama pakaian antarabangsa utama yang mengeluarkannya berada di bawah pengawasan ketat selepas beberapa bencana, termasuk kebakaran di kilang pakaian pada 2012 dan sebuah bangunan runtuh pada 2013 yang mengorbankan lebih 1,200 pekerja.
Meskipun industri pakaian mengorak langkah untuk meningkatkan keselamatan, ratusan rakyat negara itu masih terkorban dalam kebakaran di sektor lain dalam beberapa tahun kebelakangan ini.


Art Harun terkejut dengan sikap rakan-rakan selepas dilantik speaker

Speaker Dewan Rakyat Azhar Azizan Harun meluahkan salah satu perkara yang membuatkan dirinya sedih apabila beberapa rakan baiknya memutuskan persahabatan selepas berlakunya perubahan kerajaan pada 2020.Dalam satu temubual bersama Talk, Now, program dalam talian terbaru MalaysiaNow, Azhar menceritakan bagaimana sikap rakan-rakannya yang bertindak “seolah-olah mereka bukan kawan saya”.Bagaimanapun Azhar, yang sebelum ini menulis di blog menggunakan nama pena Art Harun sebelum dilantik sebagai pengerusi Suruhanjaya Pilihan Raya semasa pemerintahan Pakatan Harapan, menyifatkan peranannya dulu dan sekarang masih sama, tidak menyokong mana-mana pihak.Azhar bagaimanapun gembira dapat memainkan peranan penting dalam mengetuai sidang Dewan Rakyat kerana mempunyai rakan di kedua-dua belah pihak.“Saya tak berubah. Saya kat tengah sini. Dulu A sebelah kiri, A tengok sebelah kiri saya. B kat kanan, B tengok sebelah kanan saya.“Sekarang, saya masih kat tengah. B dah datang ke sini, A dah datang ke sini,” katanya merujuk kepada perubahan kedudukan di Dewan Rakyat selepas Muhyiddin Yassin dilantik menjadi perdana menteri berikutan kejatuhan kerajaan Pakatan Harapan.“Itu saja. Tak ada udang, tak ada batu. A dulu, dia nampak batu. B dulu nampak udang. Sekarang B nampak batu, A nampak udang. Saya (masih) kat sini,” katanya merujuk kepada penubuhan kerajaan baru pada Februari 2020 yang menyaksikan Muhyiddin Yassin dilantik untuk memimpin kerajaan baru berikutan kejatuhan Pakatan Harapan.Azhar bagaimanapun gembira dapat memainkan peranan penting dalam mengetuai sidang Dewan Rakyat kerana mempunyai rakan di kedua-dua belah pihak.“Reaksi yang saya dapat, sangat mengejutkan. Ia masih mengejutkan saya sehingga kini.”Temu bual penuh boleh ditonton di YouTube dan Facebook.


PAS komited pertahan penyatuan ummah, kata Tuan Ibrahim

PAS menegaskan akan terus komited mempertahankan penyatuan ummah dan umat Islam di negara ini.Timbalan Presidennya Tuan Ibrahim Tuan Man berkata perkara itu dibuktikan dengan kehadiran PAS pada Perhimpunan Agung Umno 2020 sebagai usaha berterusan memperkukuhkan penyatuan ummah menerusi Muafakat Nasional (MN) sebagaimana yang disepakati sebelum ini.“… ia demi keinginan melihat kesatuan Islam dalam negara,” katanya tambahnya selepas mendengar ucapan dasar Presiden Umno Ahmad Zahid Hamidi di perhimpunan itu hari ini.Hadir sama pada perhimpunan itu ialah Presiden PAS Abdul Hadi Awang serta pemimpin parti komponen Barisan Nasional (BN).Zahid dalam ucapan dasarnya sebelum itu berkata Umno sebagai rakan kongsi politik akan terus jujur untuk menterjemah piagam dan perjanjian persefahaman yang dimeterai Umno dan PAS pada September 2019.Menurut Zahid, permuafakatan itu terbukti mendapat sokongan padu seperti yang dilihat dalam tujuh pilihan raya kecil selepas Pilihan Raya Umum ke-14 (PRU14), dan diyakini akan membuka ruang kepada BN untuk kembali menerajui negara.Sementara itu, Presiden MIC S.A. Vigneswaran ketika ditemui pemberita berkata PAS perlu membuat keputusan mengenai kerjasama dengan Perikatan Nasional (PN).“Umno tidak mahu bekerjasama dengan PN, justeru PAS perlu buat keputusan terlebih dahulu. Entah-entah mereka (PAS) tidak mahu bekerja dengan Umno,” katanya.Mengulas mengenai BN bertanding secara solo pada PRU15, Vigneswaran berkata itu adalah satu keputusan yang tepat.“Buat masa sekarang ini adalah hasrat Umno, kita akan bertanding atas tiket BN, yang dikatakan nak bekerjasama dengan sesiapa selepas pilhan raya itu, kita kena bincang,” katanya.Sementara itu, Presiden MCA Wee Ka Siong berkata untuk memenangi PRU15, BN perlu bekerja keras berikutan senario semasa politik negara.“Cabaran yang bakal kita hadapi bukan sesuatu yang membolehkan kita berkata dengan yakin ‘kami boleh lakukannya’, kita perlu bekerja keras selain mendapatkan sokongan semua bangsa kerana inilah yang perlu kita lakukan,” katanya.Mengulas mengenai pendirian Umno untuk memutuskan kerjasama dengan Bersatu, Wee berkata perkara itu terpulang kepada Umno.“Ini perhimpunan agung mereka dan mereka boleh bincang tentang apa sahaja. Jadi, biarlah mereka buat keputusan,” katanya.


Kes rasuah ketirisan perolehan kerajaan semakin kritikal

Kes rasuah melibatkan ketirisan perolehan kerajaan membabitkan penjawat awam dilihat semakin kritikal.Menurut Ketua Pesuruhjaya Suruhanjaya Pencegahan Rasuah Malaysia (SPRM) Azam Baki, hampir 50% kes ketirisan perolehan kerajaan banyak berlaku melibatkan agensi-agensi kerajaan.Bagaimanapun beliau tidak mendedahkan statistik berkenaan.“Saya boleh katakan ketirisan pada analisa SPRM banyak berlaku di sektor awam, dengan mereka (pihak pimpinan tertinggi agensi kerajaan) yang berkuasa dalam memutuskan sesuatu perkara itu (perolehan kerajaan) terlibat penyelewengan dan salah guna kuasa.“Apabila berlakunya ketirisan perolehan kerajaan, siasatan kami menunjukkan terdapatnya elemen rasuah yang menyebabkan sesuatu nilai perolehan kerajaan turut naik,” katanya kepada Bernama dalam temu bual sempena Ulang Tahun SPRM ke-53, hari ini.Menjelaskan perkara itu, Azam memberi contoh jika sesuatu perolehan kerajaan bernilai RM1 juta maka nilai rasuah juga akan naik berbanding nilai asas.“Ia bukan hanya nilai rasuahnya naik malah kualiti projek juga tidak berkualiti. Saya ingin memberi contoh kes terbaru melibatkan projek naik taraf jalan di Sarawak. Projek jalan ini dikurangkan kualiti pembuatannya sehingga menyebabkan jalan terlibat cepat rosak lalu menyebabkan kerugian jutaan ringgit kepada kerajaan,” katanya.Azam berkata pihaknya perlu ada pakar dalam perkara berkenaan dan perlu bekerjasama dengan pihak Jabatan Kerja Raya (JKR) untuk membuat penilaian semula.Pada awal September lepas, Bernama melaporkan SPRM menahan dua pengarah syarikat berpangkat “Datuk” disyaki terlibat rasuah dan mengemukakan tuntutan palsu bernilai puluhan juta ringgit berhubung pelaksanaan 10 projek menaik taraf jalan di Sarawak bernilai RM800 juta.Ditanya sama ada sektor swasta turut berlaku ketirisan, Azam berkata pihaknya ada menerima kes ketirisan melibatkan sektor swasta, namun jumlahnya tidak membimbangkan seperti dalam sektor awam.“Hasrat SPRM adalah untuk menyiasat kedua-dua pihak ini (sektor awam dan swasta) jika terlibat ketirisan perolehan kerajaan, kami akan bawa ke mahkamah untuk pendakwaan,” katanya.Sementara itu, mengulas usaha menjadikan negara ini bebas rasuah, Azam berkata SPRM yang sudah memasuki usia melebihi lima dekad, menuntut kematangannya dalam semua tindakan sama ada melibatkan penguatkuasaan, pencegahan mahupun pendidikan masyarakat dalam membanteras rasuah.“Sekarang ini, kita hidup dalam norma baru berhadapan dengan wabak Covid-19 untuk beberapa tahun akan datang dan ia memberi cabaran kepada SPRM untuk mencapai sifar rasuah atau mewujudkan masyarakat bebas rasuah.“Sebelum Covid-19, SPRM banyak turun padang beri taklimat dan membuat kempen banteras rasuah kepada masyarakat, namun sejak ada Covid-19, SPRM banyak menggunakan pendekatan video dan media sosial untuk berinteraksi dengan masyarakat,” katanya.Selain itu, Azam berkata SPRM turut memasukkan elemen pendidikan antirasuah dalam buku teks sekolah rendah tahun lima yang akan berkuat kuasa, tahun 2021.“Selain tindakan pencegahan, pendidikan masyarakat juga merupakan agenda utama SPRM dalam meningkatkan integriti individu terutama melibatkan masa depan sektor awam,” katanya.


Sorry.


100 rumah di Perlis rosak dilanda ribut

Sebanyak 100 rumah di beberapa kampung mengalami kerosakan khususnya pada bahagian bumbung dalam kejadian hujan lebat dan ribut yang melanda negeri ini, semalam.
Pengarah Angkatan Pertahanan Awam Perlis Mohd Izaimi Md Daud berkata sehingga kini pihaknya menerima laporan sebanyak 100 rumah terkesan akibat kejadian ribut yang bermula dari 10 pagi hingga lewat petang itu.
“Tiada kemalangan jiwa dilaporkan dan anggaran kerugian masih dalam penilaian,” katanya ketika dihubungi Bernama hari ini.
Beliau berkata APM menasihati orang ramai agar sentiasa berwaspada dengan keadaan cuaca yang tidak menentu ketika ini dan peka dengan amaran bencana yang dikeluarkan oleh pihak berkuasa.
“Saya harap orang ramai patuh dengan arahan yang dikeluarkan oleh pihak berkuasa dan menyimpan barang-barang berharga di tempat selamat,” katanya.
Semalam Bernama melaporkan lebih 50 rumah mengalami kerosakan akibat ribut yang melanda Perlis.
Antara kawasan yang terjejas ialah Mata Ayer, Kampung Panggas Kechil, Kampung Lubok Besar, Kuala Perlis, Padang Pauh, Lubuk Sireh, Kangar, Abi, Bukit Keteri, Kurung Batang, Balik Bukit, Wang Besar dan Beseri.
Menurut laman web Jabatan Meteorologi Malaysia, cuaca hujan pada sebelah pagi dan ribut petir pada sebelah petang di satu dua tempat di kawasan pedalaman di negeri ini akan berterusan sehingga Ahad (17 Julai).


Muhyiddin gesa pertimbang semula SOP kempen PRN Johor

Pengerusi Perikatan Nasional (PN) Muhyiddin Yassin meminta Suruhanjaya Pilihan Raya (SPR) mempertimbangkan semula prosedur operasi standard (SOP) berkempen bagi Pilihan Raya Negeri (PRN) Johor.Presiden Bersatu itu berkata meskipun terdapat beberapa kelonggaran terhadap ketetapan SOP itu, ia dilihat agak ketat dan kurang praktikal.“Agak ketat juga kerana hanya boleh berceramah di satu tempat (seperti) bilik gerakan, jadi takkan seluruh rakyat Johor nak datang situ. Contoh, di DUN (Dewan Undangan Negeri) Bukit Permai dan di (kampung) Felda ini sendiri jauh.“Tidak praktikal bagi saya sedangkan majlis-majlis sosial dibenarkan, kenduri kahwin boleh, jadi apa bezanya. Kalau satu kawasan ada 30,000 pengundi macam mana nak berhubung dengan pengundi,” katanya ketika diminta mengulas berhubung SOP yang ditetapkan SPR bagi pilihan raya negeri itu.Beliau ditemui pemberita selepas program Ramah Mesra Warga Felda di Felda Taib Andak hari ini yang turut dihadiri Menteri di Jabatan Perdana Menteri (Tugas-Tugas Khas) Abdul Latiff Ahmad.Menurut SOP dikeluarkan SPR sebelum ini, penganjuran ceramah, syarahan dan kempen secara fizikal dan ziarah rumah ke rumah dibenarkan sepanjang 14 hari tempoh berkempen PRN Johor.Ceramah dan kempen hanya dibenarkan di pejabat parti dan bilik gerakan parti yang rasmi dengan kehadiran tidak melebihi 100 orang manakala bagi kempen ziarah rumah ke rumah, penyertaan tidak melebihi lima orang.Menjelas lanjut, Muhyiddin berkata ketetapan SOP itu dilihat memberi sedikit kelonggaran tetapi ia tidak memadai memandangkan tempoh berkempen tidak begitu lama.Sementara itu, beliau berpendirian bahawa Parti Ikatan Demokratik Malaysia (Muda) belum mempunyai perjuangan yang boleh diukur oleh rakyat.Muhyiddin berkata parti berkenaan dilihat tidak berstruktur namun beliau menghormati hak serta keputusan Presiden Muda Syed Saddiq Syed Abdul Rahman dalam sistem demokrasi negara termasuk keterlibatan Muda pada PRN Johor.“Dia (Syed Saddiq) berani untuk tawar beberapa muka (calon) baru (untuk bertanding PRN Johor), maka terserah kepada pengundi,” katanya ketika diminta memberi reaksi berkenaan keputusan Muda meletakkan calon di medan tempur PN.Isnin lepas, Syed Saddiq dilaporkan berkata MUDA akan bertanding di kerusi yang sebelum ini dimenangi Barisan Nasional dan Bersatu serta langkah tersebut bagi mengelak berlaku pertembungan kerusi antara parti-parti dalam Pakatan Harapan.SPR menetapkan 12 Mac depan sebagai hari pengundian, penamaan calon pada Sabtu ini manakala pengundian awal pada 8 Mac.


Panduan terkini AS maklumkan Covid-19 boleh tersebar melalui udara

Pusat Kawalan dan Pencegahan Penyakit Amerika Syarikat (CDC) pada Isnin mengeluarkan panduan terkini yang menyatakan Covid-19 kadangkala boleh tersebar melalui penularan udara, lapor agensi berita Sputnik.“Beberapa jangkitan boleh disebarkan dengan cara terdedah kepada virus daripada titisan kecil dan zarah-zarah yang dapat bertahan lama di udara selama beberapa minit hingga berjam-jam,” kata kenyataan itu.“Virus ini mungkin menjangkiti individu yang jaraknya lebih daripada enam kaki dari orang yang dijangkiti atau setelah individu itu meninggalkan ruang tersebut.”CDC berkata penularan melalui udara lebih cenderung berlaku di ruang tertutup dengan pengudaraan yang tidak mencukupi.Amerika Syarikat melaporkan lebih daripada 7.4 juta kes dan hampir 210,000 kematian berkaitan virus pada Isnin, menurut data yang dikumpul oleh Universiti John Hopkins.


Pembinaan semula LCS disambung selepas kontrak tambahan dimuktamad

Projek pembinaan Kapal Tempur Pesisir (LCS) dijangka dapat disambung semula tiga bulan selepas kontrak tambahan keenam projek itu dimuktamadkan, kata Panglima Tentera Laut Laksamana Abdul Rahman Ayob.
Beliau berkata kontrak yang sedang disediakan Kementerian Pertahanan itu akan melibatkan beberapa pindaan termasuk tempoh masa dan kos.
"Seperti sedia maklum mesyuarat jemaah menteri pada 19 April lalu membuat keputusan bersetuju meneruskan projek LCS, ia satu keputusan penting bagi meneruskan proses selanjutnya.
"Jika perjanjian (kontrak) itu dimuktamadkan, kita berharap projek LCS dapat dimulakan semula secepat mungkin," katanya pada sidang media selepas merasmikan Istiadat Perbarisan Hari Tentera Laut DiRaja Malaysia (TLDM) di Pangkalan TLDM Lumut di Lumut hari ini.
Terdahulu Menteri Pertahanan Mohamad Hasan berkata projek LCS tetap akan diteruskan dan kapal pertama dijangka beroperasi pada 2026.
Sebelum ini pembinaan kapal LCS terpalit kontroversi apabila Jawatankuasa Kira-Kira Wang Negara mendedahkan tiada sebuah pun kapal tersebut disiapkan walaupun kerajaan telah membelanjakan RM6.083 bilion kepada Boustead Naval Shipyard Sdn Bhd.
Sementara itu, Abdul Rahman kontrak tambahan tersebut dijangka dimuktamadkan dan ditandatangani pada Pameran Antarabangsa Maritim dan Aeroangkasa Langkawi 2023 (Lima 2023) di Langkawi yang dijadualkan berlangsung pada 23 hingga 27 Mei depan.
Mengenai projek Kapal Misi Pesisir (LMS) pula, beliau berkata keutamaan kini diberikan kepada rancangan perolehan aset bagi menggantikan kapal TLDM yang telah usang.
"Fokus utama pada masa ini adalah perolehan LMS Batch 2 seperti yang diluluskan dalam Belanjawan 2023.
"Aset yang kita terima daripada kumpulan pertama tidak menepati piawaian, kita jangkakan yang kedua mempunyai keupayaan tempur yang lebih baik, kita harap proses perolehan dapat dimuktamadkan segera," katanya.


Pendakwaan akan buktikan Zahid terima suapan jutaan ringgit berhubung VLN

Pihak pendakwaan dalam perbicaraan kes Ahmad Zahid Hamidi yang menghadapi 40 pertuduhan rasuah berhubung Sistem Visa Luar Negara (VLN) akan membuktikan bekas timbalan perdana menteri itu menerima suapan jutaan ringgit sebagai upah dan dorongan untuk mengekalkan serta melanjutkan kontrak lantikan syarikat Ultra Kirana Sdn Bhd (UKSB) berkaitan visa tersebut.Timbalan pendakwa raya  (TPR)  Raja Rozela Raja Toran berkata pihak pendakwaan akan mengemukakan keterangan bahawa Zahid, 68, sepanjang tempoh empat tahun sebagai menteri dalam negeri ketika itu telah mengambil kesempatan daripada kedudukannya untuk mengaut kekayaan.“Tertuduh telah menerima suapan yang melibatkan wang tunai pelbagai mata wang, iaitu dolar Singapura SG$14.71 juta, RM3.125 juta, AS$15,000 dan mata wang EURO5,000. Tertuduh menerima wang ini daripada UKSB.“UKSB adalah sebuah syarikat yang dilantik oleh kerajaan sebagai kontraktor bagi melaksanakan kerja-kerja pembekalan dan perkhidmatan untuk kementerian dalam negeri. Lantikan UKSB telah dibuat mengikut beberapa perjanjian yang dimeterai antara Kerajaan Malaysia dan UKSB,” katanya.Beliau berkata demikian ketika membacakan ucapan pembukaan kes pada hari pertama perbicaraan di hadapan hakim Mahkamah Tinggi Mohd Yazid Mustafa.Raja Rozela berkata pendakwaan juga akan mengemukakan keterangan lisan dan dokumen yang akan membuktikan Zahid terlibat dan mempunyai pengetahuan tentang perlantikan UKSB sebagai kontraktor.“Yang Arif juga bakal mendengar keterangan beberapa orang saksi yang akan memperincikan fakta dan hal keadaan tentang bila dan bagaimana wang-wang suapan itu diterima oleh tertuduh. Di akhir kes pendakwaan kelak, Yang Arif akan dapat lihat wujudnya kaitan rapat antara fakta perlantikan UKSB sebagai kontraktor dan fakta penerimaan wang-wang tunai oleh tertuduh.”Segala keterangan yang bakal dibawa masuk akan membuktikan secara prima facie bahawa tertuduh telah melakukan kesalahan sepertimana yang dinyatakan dalam setiap pertuduhan,” katanya.Beliau berkata pendakwaan akan memanggil sekurang-kurangnya 20 orang saksi untuk memberi keterangan dan pada perbicaraan hari ini, dua atau tiga saksi dijangka memberi keterangan.Raja Rozela dibantu TPR Wan Shaharuddin Wan Ladin, Gan Peng Kun dan Lim Wai Keong manakala Ahmad Zahid diwakili peguam Ahmad Zaidi Zainal dan Hamidi Mohd Noh.Ahmad Zahid berdepan 33 pertuduhan menerima suapan berjumlah SG$13.56 juta daripada UKSB sebagai dorongan untuk dirinya, sebagai seorang pegawai badan awam iaitu Menteri Dalam Negeri, melanjutkan kontrak syarikat itu sebagai pengendali Perkhidmatan One Stop Centre (OSC) di China dan Sistem VLN serta mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.Beliau didakwa melakukan kesalahan itu di Seri Satria, Presint 16, Putrajaya dan di Country Heights, Kajang, antara Oktober 2014 dan Mac 2018.Pertuduhan mengikut Seksyen 16 (a)(B) Akta Suruhanjaya Pencegahan Rasuah Malaysia (SPRM) 2009 serta boleh dihukum mengikut Seksyen 24 (1) akta sama yang membawa hukuman maksimum penjara 20 tahun dan denda lima kali ganda nilai suapan atau RM10,000 mengikut mana lebih tinggi, jika sabit kesalahan.Bagi tujuh lagi pertuduhan, Ahmad Zahid didakwa sebagai menteri sama telah mendapatkan untuk dirinya wang tunai SG$1,150,000, RM3,000,000, EURO15,000 dan AS$15,000 tanpa balasan daripada syarikat sama yang mempunyai hubungan dengan kerja rasmi beliau.Beliau dituduh melakukan kesalahan itu di Country Heights antara Jun 2015 dan Oktober 2017 mengikut Seksyen 165 Kanun Keseksaan yang membawa hukuman maksimum penjara dua tahun atau denda atau kedua-duanya, jika sabit kesalahan.


Lantikan semula Zafrul beri impak positif bagi pasaran modal

Pelantikan semula Tengku Zafrul Aziz sebagai menteri kewangan memberi impak positif bagi pasaran modal, perniagaan dan rakyat secara umumnya kerana ia memupuk keyakinan terhadap kesinambungan dasar negara.Ahli Ekonomi Bank Islam Malaysia Mohd Afzanizam Abdul Rashid berkata dengan bekas jurubank itu kekal dalam kabinet kerajaan, akan ada kesinambungan dasar dan kejelasan tentang hala tuju dasar fiskal negara.“Ini bermakna pendirian kerajaan terhadap dasar fiskal semasa dijangka berkembang kerana ekonomi negara ketika ini masih terjejas akibat daripada pandemik Covid-19,” katanya kepada Bernama.Semasa tempoh perkhidmatannya, Zafrul juga dilantik sebagai menteri penyelaras Pelan Pemulihan Negara (PPN) bagi memantau pelaksanaan strategi dan langkah-langkah bantuan serta mengambil langkah proaktif dalam menangani krisis ekonomi dan kesihatan yang disebabkan oleh Covid-19.Beliau juga bertanggungjawab bagi Agensi Pelaksanaan Ekonomi Dan Koordinasi Strategik Nasional (Laksana).Mohd Afzanizam berkata pelantikan semula itu penting terutamanya ketika negara masih sedang bergelut dengan pandemik tersebut sejak tahun lepas.“Langkah sewajarnya terutamanya bagi pakej rangsangan yang sesuai dianggap sebagai amat penting bagi memastikan ekonomi Malaysia mampu pulih dengan pantas,” katanya.Mengulas mengenai portfolio lain, beliau berkata pelantikan Khairy Jamaluddin sebagai menteri kesihatan juga adalah satu pilihan baik berikutan rekod prestasi cemerlang Khairy semasa menerajui kementerian sains, teknologi dan inovasi (Mosti) terutamanya berkaitan program vaksinasi.Sementara itu, pensyarah kanan Universiti Malaya Mohammad Tawfik Yaakub yang sependapat dengan Afzanizam berkata pelantikan semula Zafrul sebagai menteri kewangan adalah isyarat jelas bahawa beliau telah memperlihatkan prestasi yang cemerlang sebelum ini dan wajar dikekalkan bagi meneruskan proses pemulihan ekonomi yang telah dirancang oleh kerajaan.“Pelantikan Khairy sebagai menteri kesihatan juga adalah tepat dan kena pada calonnya.“Saya menilai rakyat menyambut baik pelantikan ini ketika kita memerlukan seorang tenaga muda berkaliber yang mampu mengendalikan pandemik Covid-19 di negara kita tanpa menghiraukan ‘permainan politik’ demi memastikan kesihatan dan keselamatan hidup rakyat terus terjamin,” katanya.Tiada tempoh ‘bulan madu’ kepada jemaah menteriTawfik juga berpandangan bahawa tiada tempoh bulan madu kepada jemaah menteri kerana mereka berdepan dengan cabaran dan halangan getir dalam aspek kesihatan, ekonomi dan politik.“Jemaah menteri wajib memulihkan keyakinan rakyat dengan kadar segera menerusi strategi baharu yang luar biasa bagi menangani pandemik Covid-19 dan ekonomi.“Inilah sebenarnya formula penting bagi mewujudkan kestabilan politik dan pemulihan utama yang perlu diberi perhatian serta merta oleh kerajaan.“Bagi saya, kabinet ini perlu diberi peluang untuk membuktikan mereka mampu melaksanakan tugas lebih drastik dan agresif,” katanya.Terdahulu, Perdana Menteri Ismail Sabri Yaakob mengumumkan barisan kabinet barunya.Kabinet ini dibentuk selepas bekas perdana menteri Muhyiddin Yassin, yang menerajui kerajaan Perikatan Nasional (PN) meletakkan jawatan pada 16 Ogos lepas yang membawa kepada pelantikan perdana menteri baru.Selain Zafrul, Mohamed Azmin Ali turut kekal sebagai menteri kanan merangkap menteri perdagangan antarabangsa dan industri, manakala Mustapa Mohamed kekal sebagai menteri di jabatan perdana menteri.Sementara itu, bekas menteri perumahan dan kerajaan tempatan Zuraida Kamaruddin telah dilantik sebagai menteri perusahaan, perladangan dan komoditi menggantikan Mohd Khairuddin Aman Razali, manakala Noh Omar dilantik sebagai menteri pembangunan usahawan dan koperasi (Medac) menggantikan Wan Junaidi Tuanku Jaafar.


Umno tak bodoh paksa PRU15 ketika kes Covid-19 memuncak, kata Tajuddin

Umno tidak terlalu terdesak untuk memaksa Pilihan Raya Umum ke-15 (PRU5) diadakan ketika kes pandemik Covid-19 tinggi, termasuk pada Ogos nanti.Pengarah Pilihan Raya Umno Tajuddin Abdul Rahman berkata, parti itu meletakkan kepentingan rakyat yang perlu diutamakan dan bukannya mengejar jawatan semata-mata hingga mengabaikan kesihatan umum.“Kalau masih ada kes Covid-19 tinggi sewaktu Ogos, tidak mungkin kita cadangkan diadakan PRU15. Pemimpin Umno bukan tiada otak. Kami bukan hendak kejar atau kemaruk jawatan sahaja.“Kami ambil maklum mengenai situasi Covid-19. Cuma harap Ogos nanti dibubarkan Parlimen andai keadaan mengizinkan. Tetapi kalau kes tinggi, mencanak hingga ribu-ribu, kita akan pertimbangkan semula waktu sesuai untuk diadakan PRU.“Kita akan lakukannya apabila tiba masanya. Macam mana hendak lalu jambatan kalau kita belum sampai. Kita kena akur pada situasi Covid-19,” kata ahli Parlimen Pasir Salak itu sewaktu memberi bantuan kepada golongan asnaf di Dewan Pekan Rabu, Chenderong Balai di Pasir Salak hari ini.Dilapor pada Januari lalu, Presiden Umno Ahmad Zahid Hamidi berkata parti itu yakin Suruhanjaya Pilihan Raya (SPR) akan menetapkan prosedur operasi standard (SOP), jika PRU diadakan dalam waktu terdekat malah lebih 30 buah negara, termasuk Amerika Syarikat, mengadakan pilihan raya umum ketika mereka berdepan penularan Covid-19.Manakala pada Perhimpunan Agung Umno 2020 Mac lalu, parti Melayu itu menuntut supaya PRU15 mesti diadakan selepas tempoh darurat tamat, sama ada pada 1 Ogos atau tarikh sebelumnya jika darurat ditamatkan lebih awal.Tajuddin berkata Umno bukanlah parti yang memberi fokus semata-mata kepada politik sahaja termasuk ketika negara sedang berdepan Covid-19 ini, sebaliknya sedaya upaya menjaga kebajikan rakyat berdepan pandemik tersebut.“Kalau kita asyik berpolitik, tidak mungkin infrastruktur jalan, kemudahan orang ramai dapat disediakan. Hidup perlu diteruskan walaupun sewaktu pandemik melalui peluang pekerjaan dan ekonomi kepada rakyat,” katanya.


KKM akan putuskan pemansuhan pemakaian pelitup muka, kata pengerusi MPN

Keputusan berhubung pemansuhan pemakaian pelitup muka di tempat tertutup akan diteliti dan diputuskan Kementerian Kesihatan (KKM), kata Pengerusi Majlis Pemulihan Negara (MPN), Muhyiddin Yassin.
Beliau berkata MPN telah meminta Timbalan Menteri Kesihatan, Dr Noor Azmi Ghazali, tentang keperluan pemakaian pelitup muka sekiranya situasi Covid-19 beransur pulih.
“Dia (Dr Noor Azmi) mengatakan pihaknya akan melihat perkara terbabit dengan lebih terperinci. Tindakan ini bukan kerana Singapura buat, maka Malaysia kena buat,” katanya dalam sidang media selepas mempengerusikan mesyuarat MPN hari ini.
Menurut laporan media, Singapura memansuhkan syarat pemakaian pelitup muka mulai hari ini kecuali dalam pengangkutan awam dan kemudahan kesihatan memandangkan situasi penularan pandemik Covid-19 di republik itu semakin stabil.
Muhyiddin berkata beliau berpandangan bahawa pemakaian pelitup muka adalah langkah terbaik untuk memastikan diri seseorang itu tidak dijangkiti Covid-19 malah menjadi kebiasaan rakyat negara ini setelah dua tahun berhadapan dengan situasi pandemik.
“Saya fikir sekarang ini pemakaian pelitup muka sudah menjadi kebiasaan baru rakyat Malaysia, bukan paksaan. Kalau sudah sampai masanya tidak perlu pakai (pelitup muka), rakyat boleh pakai kalau mahu rasa lebih selamat,” katanya.
Mengenai pelaksanaan Pelan Pemulihan Pelancongan 2022, yang dilancarkan Kementerian Pelancongan, Seni dan Budaya (Motac) pada, Mei lepas, Muhyiddin berpandangan tempoh pemulihan selama empat tahun yang dicadangkan Motac itu adalah terlalu panjang.
Bekas perdana menteri itu mengesyorkan Motac untuk mempertingkatkan tindakan yang agresif kerana kegagalan memulihkan industri pelancongan dengan agresif akan memberi kesan kepada pemulihan ekonomi negara.
“Motac kena lihat pada pendekatan agresif agar proses pemulihan dan kesannya dapat dirasakan dalam masa singkat dari empat tahun kepada tiga tahun,” katanya bahawa proses pemulihan yang terlalu lama akan menjejaskan lagi sektor kecil industri pelancongan yang terkesan ketika pandemik Covid-19.


‘Saya ditipu Zahid untuk tarik sokongan terhadap PN’, kata Nazri Aziz

Pemimpin veteran Umno, Mohamed Nazri Aziz mendedahkan, tindakannya menarik kembali sokongan terhadap kerajaan Perikatan Nasional (PN) pada Januari disebabkan “ditipu” oleh Presiden Umno Ahmad Zahid Hamidi.Ahli Parlimen Padang Rengas itu berkata, tindakannya yang disusuli selepas Ahli Parlimen Machang Ahmad Jazlan Yaakob menarik kembali sokongan terhadap kerajaan PN merupakan perancangan yang dilakukan Zahid.“Dia (Zahid) yang merancang lepas tu dia sendiri tak tarik diri, dia tipu kalau tidak kenapa saya nak tarik diri takde sebab. Saya memang rasa saya ditipu,” katanya kepada MalaysiaNow.“Benda ini dirancang oleh presiden. Dalam kalangan kumpulan ahli Parlimen ketika itu presiden membuat keputusan kita tarik diri satu demi satu.”Pada Januari, Nazri yang juga bekas menteri Kabinet sewaktu Barisan Nasional (BN) memerintah mengumumkan menarik kembali sokongan terhadap kerajaan PN pimpinan Perdana Menteri Muhyiddin Yassin.Keputusannya itu diumumkan beberapa jam selepas Yang di-Pertuan Agong mengisytiharkan darurat keselamatan bagi memerangi pandemik Covid-19.“Atas mandat yang diberikan bahagian saya dan Majlis Tertinggi Umno, maka saya pada hari ini hendak mengumumkan saya Mohamed Nazri Aziz, ketua Umno Padang Rengas merangkap ahli Parlimen BN dengan rasminya menarik sokongan yang diberikan kepada Muhyiddin Yassin.”Nazri berkata, kini beliau berpendirian untuk mematuhi keputusan yang dibuat Perhimpunan Agung Umno baru-baru ini untuk kekal bersama kerajaan PN sehingga Pilihan Raya Umum ke-15 (PRU15).“Jadi saya ikut parti punya keputusan saya orang parti jadi saya ikutlah,” katanya.Nazri berkata, pada 2018 beliau menyatakan sokongan terhadap Anwar Ibrahim semata-mata untuk menyelamatkan Umno daripada diharamkan sekiranya presiden PKR itu menjadi perdana menteri.“Ketika itu, saya rasa perlu rapat dengan PM akan datang, dan kemudian pujuk dia supaya tidak bubarkan Umno.“Perdana menteri ketika itu Dr Mahathir Mohamad mahu bubarkan Umno, jadi saya fikir saya perlu buat sesuatu untuk selamatkan Umno,” katanya kepada MalaysiaNow.Bagaimanapun, selepas kerajaan Pakatan Harapan (PH) tumbang pada Februari 2020, segalanya berubah terutamanya apabila Umno kembali menyertai kerajaan.“Sekarang saya yakin Umno tak akan dibubarkan, jadi saya tidak perlukan lagi Anwar.”Nazri mengulangi pengakuannya, menjadi penggerak dalam mengumpulkan tandatangan akuan berkanun (SD) bagi 25 daripada 41 ahli Parlimen Umno supaya Menteri Luar Hishammuddin Hussein dapat menyampaikan hasrat parti itu kepada Agong.“Saya ambil inisiatif itu kerana saya tahu Zahid and team apabila Agong panggil nak jumpa ketua parti dia akan cakap benda yang tidak dipersetujui oleh kita.“Saya tahu perangai dia,” katanya.


Daripada berhenti secara senyap kepada ‘intai banyak jawatan kosong’

Masih segar dalam ingatan Syahidah sewaktu dia memperoleh pekerjaan yang diimpikan. Bagaimanapun, hari ini, dia sedang berusaha mencari pekerjaan baru – apa sahaja dalam bidangnya yang sepadan dengan kelayakannya.
Kebanyakan ketidakpuasan hatinya berkait dengan orang atasan di pejabatnya, serta kebimbangan mengenai gaji yang tidak sepadan dan kos sara hidupnya.
"Gaji hanya cukup untuk menampung keperluan asas saya," katanya.
"Saya tidak ada banyak simpanan dan saya menghadapi tekanan berterusan daripada bos saya."
Memandangkan jumlah simpanan dalam akaunnya tidak begitu mencukupi, maka keputusan untuk berhenti sebelum mendapat pekerjaan baru bukanlah satu pilihan.
Buat masa ini, apa yang boleh dilakukan ialah terus memohon jawatan di syarikat dan organisasi lain, melalui portal pekerjaan dalam talian, selain cadangan daripada rakan serta keluarga.
Syahidah adalah sebahagian daripada gelombang pekerja yang bosan dengan suasana kerja mereka sekarang, yang giat mencari peluang baru di tempat lain.
Fenomena terbaru dikenali sebagai “rage-applying” muncul selepas trend “berhenti secara senyap” yang mula melanda pada 2022, terutama di negara Barat, di tengah-tengah peningkatan kadar inflasi yang mengakibatkan kenaikan kos sara hidup serta pendapatan tidak stabil.
Apabila trend berhenti secara senyap berleluasa, ia menyaksikan pekerja melakukan usaha yang cukup untuk mengharungi hari mereka, manakala “rage-applying” pula ialah tindakan memohon pekerjaan baru secara serentak ke beberapa syarikat berbeza kerana kecewa atau rasa tidak puas hati di tempat kerja semasa.
Penyelidik Amanda Yeo berkata trend itu merupakan kesinambungan daripada peralihan sikap terhadap kerja, terutamanya dalam kalangan mereka yang mahir menggunakan platform digital berikutan pandemik Covid-19.
"Daripada mengikuti waktu kerja yang ketat di pejabat, mereka lebih cenderung untuk bekerja di mana-mana, pada bila-bila masa, mengikut kemampuan mereka," katanya kepada MalaysiaNow.
"Jadi apabila mereka merasakan bahawa kebajikan pekerja tidak memuaskan di tempat kerja, maka mereka akan mula memohon banyak jawatan kosong demi memenuhi sasaran mereka.”
Kedua-dua trend ini yang dipanggil sebagai peletakan jawatan besar-besaran dilihat berlaku di Amerika Syarikat (AS) ketika kemuncak Covid-19, di mana berjuta-juta pekerja mogok atau berhenti kerja semata-mata kerana pandemik yang turut berkait dengan kekecewaan.
Hari ini, sekurang-kurangnya sebahagian daripada kekecewaan ini dikaitkan dengan situasi ekonomi dan jurang antara gaji dan kos sara hidup mereka.
Di TikTok, pengguna dari Kanada, Redweez mendakwa sudah memperoleh kenaikan pendapatan sejumlah AS$25,000 susulan trend “rage applying”. Videonya mendapat kira-kira dua juta tontonan setakat ini.

LRT di waktu petang penuh dengan ramai orang, selepas seharian bekerja di pejabat, 23 Mei, 2022.

Sensitif terhadap kritikan?
Shahryn Azmi, pengasas portal pekerjaan tempatan Maketimepay, berkata kedua-dua trend ini nampaknya berpunca daripada kesedaran yang meluas tentang hak pekerja.
"Ada yang mungkin cakap kita mudah tersentuh berbanding sebelum ini – yang kita ini terlalu sensitif dan tidak dapat bertahan di waktu sukar," katanya.
"Kita nampaknya kurang mampu untuk biarkan sahaja sesuatu masalah berlalu, malah sebaliknya terdorong untuk melakukan apa saja dalam beberapa cara."
Beliau berkata pendigitalan juga menyumbang kepada trend itu, dengan segala-galanya cuma di hujung jari, sebagai contoh resume dan templat surat iringan hingga kepada surat permohonan yang boleh didapati secara percuma secara dalam talian.
"Anda tidak rasa ia membuang masa sebab ia menyeronokkan," katanya.
"Anda sedang melakukan sesuatu untuk membalas dendam terhadap majikan anda sekarang."
Yeo, dalam pada itu berkata, golongan muda kadangkala merasakan sumbangan kerja mereka tidak dihargai.
Dalam sesetengah keadaan, kenaikan gaji bukan sesuatu yang dimahukan meskipun sudah bekerja bertahun-tahun.
Kajian yang dikeluarkan awal tahun ini oleh firma pengambilan pekerja Robert Walters mendapati bahawa 48% golongan profesional di Malaysia menjangkakan kenaikan gaji untuk menangani peningkatan kos sara hidup.
Komunikasi sehala
Yeo juga memberi amaran majikan yang mengamalkan pendekatan komunikasi sehala dengan pekerja berisiko kehilangan pekerja mereka.
"Dan mereka mungkin berdepan kesukaran mencari pengganti untuk terus menjana produktiviti syarikat," katanya.
Shahryn dalam pada itu berkata “rage applying” bermaksud pekerja berpindah ke tempat kerja lain kerana muak dengan sentimen negatif.
"Mereka tidak berhenti untuk meluaskan pengalaman mereka, tetapi kerana mereka mahu keluar dari ruang mereka sekarang," katanya.
Bagaimanapun, beliau memberi amaran bahawa individu sebegitu akan terus mendapat pekerjaan lain yang mereka tidak mahukan kerana “tidak mendapat kepuasan”.
"Mereka mungkin akan terus berhenti kerja, meskipun atas sebab yang berbeza,” tambahnya.
"Apabila mereka dapat pekerjaan lain yang tidak sesuai, mereka berhenti dan merancang langkah seterusnya, tetapi dengan kurang berdrama kali ini."
Bagaimanapun, bagi Syahidah, dia tidak akan menyesal untuk meninggalkan syarikatnya sekarang.
"Saya suka apa yang saya lakukan, tetapi saya tidak tahan dengan persekitaran," katanya.
"Ada bidang lain yang saya minati, dan saya sedang bersiap sedia untuk temu duga."


Harga telur ayam di Jepun meningkat akibat selesema burung, kos tinggi

Jepun mengalami kekurangan telur ayam dan lonjakan harga akibat wabak selesema burung dan peningkatan kos makanan serta buruh, lapor Xinhua memetik media tempatan.
Keadaan itu juga menyebabkan harga juadah istimewa dan popular di restoran Jepun turut meningkat.
Sehingga Rabu, harga borong telur bersaiz sederhana di Tokyo ialah 335 yen (AS$2.49 atau RM11.05) sekilogram, meningkat 81% berbanding setahun lalu, menurut data penjual telur tempatan JA. Z-Tamago.
Harga itu melebihi paras tertinggi sejak 1986 iaitu 280 yen (AS$2.08).
Sejak wabak selesema burung melanda Jepun akhir tahun lalu, penternak ayam telah mengurangkan bilangan ayam telur susulan kenaikan harga makanan yang melambung tinggi sekali gus menyebabkan bekalan telur tidak stabil.
Rangkaian restoran seperti Sukiya, Yoshinoya dan Matsuya telah menaikkan harga produk utama mereka.
Situasi itu menimbulkan kebimbangan tambahan kepada pengguna dan pembekal tempatan kerana telur biasanya merupakan antara barangan makanan yang harganya paling stabil di Jepun.
Pada Disember lalu, inflasi pengguna Jepun mencecah empat peratus berbanding tahun sebelumnya, paras tertinggi dalam tempoh 41 tahun, disebabkan kenaikan harga tenaga dan makanan yang tinggi.
Kenaikan harga mungkin tidak akan berakhir serta-merta, kata  ketua penganalisis di Institut Penyelidikan Ichiyoshi, Seiichiro Samejima.
"Ia akan mengambil masa kira-kira enam bulan lagi untuk pulih akibat daripada kesan yang dicetuskan oleh selesema burung," kata Samejima.


Perjumpaan di pejabat Umno hari ini langgar SOP Fasa 1 PPN?

Perjumpaan pemimpin-pemimpin Umno di ibu pejabat parti itu di Kuala Lumpur petang tadi melanggar prosedur operasi standard (SOP) yang ditetapkan di bawah Pelan Pemulihan Negara (PPN), memandangkan Kuala Lumpur masih diletakkan di bawah Fasa Pertama.Menurut laman sesawang Majlis Keselamatan Negara (MKN), mesyuarat bersemuka tidak dibenarkan dan perlu dilaksanakan secara sidang video untuk negeri yang diletakkan di bawah Fasa Pertama.Ketua Polis Dang Wangi, Mohamad Zainal Abdullah berkata, pihaknya tidak dimaklumkan mengenai sebarang perjumpaan membabitkan pemimpin-pemimpin Umno hari ini.“Kita tidak dimaklumkan. Kena tanya Majlis Keselamatan Negara (MKN) (sekiranya ada kebenaran)” katanya kepada MalaysiaNow.Hari ini bekas perdana menteri Najib Razak adalah antara ahli Parlimen Umno yang menghadiri mesyuarat di ibu pejabat parti itu selepas tarikh akhir yang diberikan Ahmad Zahid Hamidi berakhir.Selain Najib dan Zahid yang mengetuai usaha permuafakatan bersama pemimpin PKR Anwar Ibrahim, turut hadir dalam mesyuarat hari ni termasuk Ahli Parlimen Bera Ismail Sabri Yaakob dan beberapa anggota Kabinet dari Umno.Pada 21 Jun lalu, Zahid menggesa kerajaan untuk mengadakan sidang Parlimen dalam tempoh 14 hari, mengatakan sekiranya gagal ia menunjukkan penderhakaan dan tidak menghormati Raja-Raja Melayu susulan gesaan istana berkenaan sidang Parlimen.Sebelum ini Ketua Pengarah Kesihatan Dr Noor Hisham Abdullah ketika mengulas sidang media yang ingin dilakukan Ahli Parlimen Gua Musang Tengku Razaleigh berkata pemimpin veterab Umno itu perlu mendapatkan permit polis untuk kebenaran.


Ismail bertemu presiden Turkiye dalam lawatan rasmi

Perdana Menteri Ismail Sabri Yaakob yang dalam rangka lawatan rasmi empat hari ke Turkiye akan mengadakan pertemuan empat mata dengan Presiden Recep Tayyip Erdogan di Ankara hari ini.
Kedua-dua pemimpin itu dijangka saling bertukar pandangan berhubung usaha mengukuhkan hubungan, antara dua negara, di samping berbincang mengenai isu-isu melibatkan perkembangan serantau dan antarabangsa, terutama yang berkaitan dengan sekuriti makanan dalam pertemuan di Istana Presiden itu nanti.
Ia diikuti dengan mesyuarat delegasi Malaysia dan Turkiye.
Perdana Menteri akan diiringi oleh Menteri Kanan Perdagangan Antarabangsa dan Industri Mohamad Azmin Ali, Menteri Sains, Teknologi dan Inovasi Dr Adham Baba, Menteri Luar Saifuddin Abdullah, Menteri di Jabatan Perdana Menteri (Tugas-Tugas Khas) Abdul Latiff Ahmad, dan Duta Malaysia ke Turkiye, Sazali Mustafa Kamal.
Ismail dan Erdogan juga dijadualkan menyaksikan majlis menandatangani tujuh Memorandum Persefahanan, sebelum mengadakan persidangan media.
Erdogan kemudiannya akan menganjurkan majlis makan tengah hari untuk delegasi Malaysia.
Terdahulu hari ini Ismail Sabri mengunjungi Kemal Ataturk Memorial dan menandatangani buku pelawat memorial berkenaan, yang dibangunkan sebagai penghormatan kepada pengasas dan presiden pertama negara Turki moden itu.
Rabu, perdana menteri melawat dua penggiat utama dalam industri pertahanan dan aeroangkasa di Turkiye iaitu MKE Corporation dan Turkish Aerospace Industries (TAI), selaras dengan hasrat Malaysia untuk meningkatkan kerjasama teknologi dengan negara itu.
Perdana menteri dijadualkan kembali ke tanah air pada hari Jumaat.


Hakim soal peguam Zahid, mengapa sumbangan diterima dalam bentuk tunai

Hakim Mahkamah Tinggi Collin Lawrence Sequerah yang mendengar perbicaraan kes Ahmad Zahid Hamidi hari ini menyoal pasukan pembelaan mengapa sumbangan derma bernilai berjuta ringgit dikatakan daripada Yayasan Albukhary kepada Yayasan Akalbudi tidak dalam bentuk cek tetapi dalam wang tunai.Persoalan itu ditujukan kepada ketua pihak pembelaan Hisyam Teh Poh Teik apabila beliau berhujah mengapa pertuduhan ke-27 pengubahan wang haram ke atas Zahid perlu digugurkan.Sequerah: Semua wang tunai yang disumbangkan Yayasan Albukhary kepada Yayasan Akalbudi akan lebih mudah jika hanya menulis sekeping cek. Mengapa perlu membawa tunai yang penuh dalam sebuah bag?Hisyam: Itulah aduan kami Yang Arif. Pihak pendakwaan tidak menyiasatnya. Ia hanya boleh dijawab oleh Yayasan Albukhary.“Kami bertanya kepada pegawai penyiasat, pegawai penyiasat berkenaan tidak pernah menyiasat. Oleh kerana tiada siasatan, kita tidak boleh kata ia adalah hasil daripada kegiatan yang menyalahi undang-undang. Hanya dan sehingga mereka menyiasat, hanya dan sehingga mereka memanggil seorang saksi daripada Yayasan Albukhary di hadapan Yang Arif dan memberikan bukti.“Tiada siasatan kerana tiada siasatan tidak boleh dikatakan ini adalah hasil daripada kegiatan haram, pertuduhan gugur. Kesimpulannya, kami mencabar dan mengajak pihak pendakwaan menunjukkan kepada kami bukti Yayasan Albukhary tidak pernah memberi sumbangan, “ katanya.Pada 27 Julai tahun lepas, seorang saksi Omar Ali Abdullah pengurup wang yang didakwa mengubah wang bagi pihak Zahid memberitahu mahkamah bahawa bekas timbalan perdana menteri itu meminta beliau membantu mendepositkan sumbangan kebajikan ke dalam akaun badan kebajikan Yayasan Akalbudi.Saksi ke-81 pendakwaan itu berkata beberapa lelaki daripada Yayasab Albukhary akan menghubunginya dan bertemu di beberapa lokasi.Beliau berkata apabila beliau menerima panggilan pertama daripada individu yang tidak dikenali dan meminta untuk berjumpa beliau di Plaza Fahrenheit, di Kuala Lumpur, lelaki itu kemudiannya memberikan beliau sebuah bagasi berisi wang tunai.Zahid, 68, berdepan 47 pertuduhan iaitu 12 pecah amanah jenayah, lapan rasuah dan 27 pengubahan wang haram membabitkan berpuluh-puluh juta ringgit milik Yayasan Akalbudi.Pihak pembelaan akan menyambung penghujahan esok.


Laluan darat Malaysia-Singapura dibuka serentak dengan pembukaan sempadan

Laluan darat Malaysia ke Singapura melalui Tambak Johor dan Laluan Kedua akan dibuka serentak dengan tarikh pembukaan sempadan negara, kata Menteri Pelancongan, Seni dan Budaya Nancy Shukri.Nancy berkata ia membolehkan rakyat dari republik berkenaan melancong ke negara ini sekali gus merancakkan kembali sektor pelancongan negara yang terjejas akibat pandemik Covid-19.Bagaimanapun, beliau berkata pengumuman mengenai perkara itu akan dilakukan Perdana Menteri Ismail Sabri Yaakob dalam masa terdekat. “Kementerian pelancongan, seni dan budaya bersiap sedia dan sentiasa bersedia (menerima pelancong dari luar negara). Semua kita akan buka sekali,” katanya kepada pemberita selepas majlis perjumpaan bersama penggiat industri di Johor Bahru hari ini. Laluan sempadan darat sangat sinonim dengan Johor dan Singapura kerana pelancong dari republik itu lebih memilih melalui jalan darat kerana sudah terbiasa selain jarak yang dekat dan mudah.Sabtu lepas, perdana menteri dilaporkan mengesahkan bahawa sempadan negara akan dibuka semula tidak lama lagi dan langkah ini membolehkan ahli Keluarga Malaysia yang sudah lama tidak bersua muka dapat pulang terutama ketika Aidilfitri pada Mei nanti.Sebelum ini, pelaksanaan Laluan Perjalanan Vaksin (VTL) darat melalui Tambak Johor dan Laluan Kedua dibuka serentak dengan VTL udara antara Lapangan Terbang Changi dan Lapangan Terbang Antarabangsa Kuala Lumpur (KLIA) pada 29 November tahun lepas.Perjalanan darat antara Singapura dan Johor Bahru hanya merangkumi pemegang pas jangka panjang bagi mereka yang bekerja di Singapura dan Johor Bahru.Mengulas mengenai perjumpaan hari ini, Nancy berkata program berkenaan merupakan inisiatif kementerian dalam mendekatkan diri dengan penggiat industri pelancongan, seni dan budaya di Johor. Pada majlis tersebut, beliau turut melancarkan Kempen Jom Balik Kampung Homestay Malaysia anjuran Tourism Malaysia, selaras dengan pelancaran portal jomhomestay.com yang telah disempurnakan pada 27 November tahun lepas.Katanya kempen itu bertujuan memperluaskan promosi dalam kalangan rakyat Malaysia untuk memilih inap desa sebagai destinasi pelancongan serta penginapan alternatif selain hotel. Kempen itu juga katanya dapat membantu pengusaha inap desa termasuk golongan belia dalam menghasilkan pakej-pakej menarik serta mengetengahkan produk-produk tempatan sekali gus meningkatkan pendapatan para pengusaha inap desa yang terjejas akibat pandemik Covid-19.


Malaysia-Australia boleh bekerjasama hadapi cabaran

Malaysia dan Australia boleh bekerjasama untuk menangani cabaran bersama khasnya dalam dasar keselamatan makanan, kesihatan dan usaha pulih daripada pandemik Covid-19, kata Menteri Luar Australia Penny Wong.Wong yang baru-baru ini mengangkat sumpah jawatan menteri, kini dalam rangka kerja lawatan rasmi tiga hari ke Malaysia, berkata agensi kawalselia farmaseutikal kedua-dua negara sudah bekerjasama dalam hal vaksin Covid-19, dengan Australia berusaha memastikan vaksin itu sampai kepada mereka yang sukar dijangkau di Malaysia.Wong yang merupakan anak kelahiran Sabah berkata, nilai perdagangan dua hala antara kedua-dua negara dalam sektor pertanian, perikanan dan perhutanan adalah lebih AUS$2 bilion (RM6 bilion) dan mempunyai potensi besar untuk dimajukan lagi.“Kami membekalkan lebih 10% produk tenusu Malaysia, lebih suku daripada jumlah daging import, dan 80% bekalan gandum ke Malaysia.“Ada banyak lagi yang boleh kita lakukan, dan saya lihat Australia dan Malaysia komited memulakan persediaan untuk menyemak kembali Perjanjian Perdagangan Bebas Malaysia-Australia,” kata beliau dalam ucapannya ketika majlis makan tengah hari dengan wakil kerajaan, ahli perniagaan dan pemimpin masyarakat di sini pada Rabu.Turut hadir pada majlis itu, Pengerusi Pertubuhan Berita Nasional Malaysia (Bernama) Ras Adiba Radzi, ahli politik tempatan dan anggota kor diplomatik.Mengulas lanjut, Wong juga mencadangkan agar Malaysia dan Australia memodenkan hubungan perdagangan menerusi ekonomi digital dan menangani cabaran keselamatan siber.Agensi perdagangan Australia, Austrade, sedang bekerjasama dengan Perbadanan Ekonomi Digital Malaysia untuk mempromosikan kerjasama dalam bidang penyelidikan, pembinaan kapasiti dan pertukaran teknologi, katanya.“Di bawah Perkongsian Strategik Komprehensif, kami juga memperluaskan kerjasama dalam sektor keselamatan siber bagi menentang ancaman dan membuka peluang baru,” tambahnya.Minggu depan, pegawai dari sektor keselamatan di Malaysia akan berkumpul di Putrajaya bagi mengikuti Kem Siber Digital – program pembinaan kapasiti siber utama Australia dengan rakan kongsi serantau bagi meningkatkan daya tahan siber di rantau Asia Tenggara dan Pasifik.“Ini adalah Bootcamp pertama kami di Malaysia dan ia akan membantu Malaysia membina kapasiti penuh dalam hal ehwal siber, merangkumi topik seperti infrastruktur kritikal, tadbir urus siber dan penerapan undang-undang antarabangsa dalam siber,” katanya.Sebelum tiba di Malaysia, Wong mengadakan kunjungan ke Vietnam.Selepas pelantikannya sebagai menteri luar pada awal bulan ini, beliau ke Indonesia bersama Perdana Menteri Australia Anthony Albanese.


Gerakan diterima sertai PN, kata Muhyiddin

Gerakan hari ini secara rasmi menganggotai gabungan Perikatan Nasional (PN).Perdana Menteri Muhyiddin Yassin yang juga pengerusi PN berkata, penyertaan Gerakan sebagai parti anggota gabungan itu diluluskan secara sebulat suara oleh Majlis Tertinggi PN.Beliau percaya langkah itu akan memperkukuhkan PN sebagai gabungan parti politik yang mewakili masyarakat pelbagai kaum dan wilayah di Malaysia.“Saya amat mengalu-alukan penyertaan Gerakan dalam PN. PN akan terus komited untuk membina negara Malaysia yang aman, maju, makmur dan stabil,” katanya dalam hantaran di laman Facebook miliknya hari ini.Surat penerimaan kemasukan Gerakan sebagai parti anggota PN, diserahkan Muhyiddin kepada Presiden Gerakan Dominic Lau, hari ini.


Kerajaan ingatkan peniaga tidak naik harga barang

Peniaga diingatkan tidak sesekali melakukan perubahan harga yang tidak seiring dengan kenaikan kos ditanggung dan perlu munasabah dalam membuat sebarang perubahan harga jual supaya tidak membebankan pengguna.Timbalan Menteri Perdagangan Dalam Negeri dan Hal Ehwal Pengguna Rosol Wahid berkata ini kerana peniaga tertakluk kepada peruntukan Akta Kawalan Harga dan Antipencatutan (Akhap) 2011.“Akta itu memperuntukkan bahawa peniaga tidak akan terlepas daripada dikenakan tindakan sekiranya perubahan harga yang dibuat menunjukkan kenaikan yang terlalu tinggi, mendadak dan mengambil untung secara tidak munasabah atau berlebihan,” katanya dalam kenyataan hari ini.Kenyataan Rosol itu dikeluarkan bagi menjelaskan kenyataan beliau di Kuching, Sarawak pada Jumaat lepas berhubung isu perubahan dan ketidakstabilan harga barang keperluan makanan ketika ini, yang turut memberi kesan kepada perniagaan makanan bermasak.Jelasnya, tiada istilah kerajaan memberi kebenaran kepada peniaga untuk menaikkan harga makanan dijual seperti dilaporkan, sebaliknya beliau menekankan mengenai penguatkuasaan kementerian dalam isu kenaikan harga barang dan makanan.“Maksud sebenar saya berhubung ‘peniaga boleh naikkan harga asalkan tidak mencatut’ adalah menerangkan maksud berikut iaitu, selaras dengan penguatkuasaan AKHAP 2011, peniaga boleh menentukan sendiri harga jual makanan kepada pengguna, termasuklah dalam membuat sebarang perubahan harga jual, tetapi tetap tertakluk kepada peraturan-peraturan di bawah AKHAP 2011, termasuk tidak mencatut.“Sebagai negara yang mengamalkan sistem ekonomi terbuka, harga barangan ditentukan oleh faktor permintaan dan penawaran. Begitu juga dalam isu harga makanan, yang peniaga boleh menentukan sendiri harga jual makanan kepada pengguna, termasuklah membuat sebarang perubahan harga jual,” katanya.Menurut Rosol, sekiranya kementerian menerima aduan berhubung harga, peniaga yang diadu akan disiasat dan boleh dikenakan tindakan di bawah Akhap 2011.Katanya, pengguna yang berdepan salah laku peniaga termasuk yang cuba mengambil keuntungan berlebihan dan mencatut, diminta mengemukakan aduan kepada saluran aduan rasmi kementerian bagi membolehkan siasatan dilakukan dan tindakan lanjut diambil.“Gunakan kuasa pengguna anda sebaiknya,” kata beliau.


Tiada perbincangan rasmi antara PN dan GTA untuk hadapi PRU15

Setiausaha Agung Perikatan Nasional (PN) Hamzah Zainudin berkata gabungan berkenaan belum mengadakan perbincangan secara rasmi dengan Gerakan Tanah Air (GTA) untuk bekerjasama bagi menghadapi Pilihan Raya Umum ke-15 (PRU15).
"Secara rasmi belum ada tetapi antara wakil-wakil mungkin ada, risik merisik itu biasa dalam politik buat masa ini. Pihak atasan belum buat keputusan sama ada perbincangan ini boleh dijalankan secara rasmi," katanya kepada pemberita ketika ditanya mengenai perbincangan antara PN dan GTA bagi menghadapi PRU15.
Beliau ditemui selepas hadir majlis pelancaran duit syiling peringatan sempena Ulang Tahun Jubli Emas Jabatan Sukarelawan (Rela) ke-50 semalam.
Pada Sabtu lepas Timbalan Pengerusi Penaja GTA Mukhriz Mahathir dilaporkan berkata pihaknya sudah mengadakan perbincangan dengan gabungan parti politik tertentu untuk melihat sama ada kerjasama boleh dilaksanakan ataupun tidak.
Mukhriz dilaporkan berkata pihaknya terbuka untuk bergabung sama ada dengan PN atau Pakatan Harapan.
GTA merangkumi Pejuang, Parti Bumiputera Perkasa Malaysia (Putra), Barisan Jemaah Islamiah Se-Malaysia (Berjasa) dan Parti Ikatan India Muslim Nasional (Iman).
Sementara itu, mengulas mengenai permohonan penubuhan GTA yang dikatakan tidak diluluskan, Hamzah berkata beliau tidak mempunyai sebarang pengetahuan mengenai perkara itu dan menyerahkan sepenuhnya kepada Jabatan Pendaftaran Pertubuhan.


Buat SD ikrar tidak kerjasama dengan Anwar, DAP, pemimpin bahagian cabar Zahid

Akar umbi terus menyuarakan bantahan terhadap tindakan unilateral presiden Umno menyokong Anwar Ibrahim menjadi perdana menteri, kali ini menggesanya untuk membuat satu akuan berkanun (SD) dan berikrar untuk tidak bekerjasama dengan presiden PKR itu dan DAP.Timbalan Ketua Umno Bahagian Putrajaya Tun Faisal Ismail Aziz berkata, sebagai presiden Zahid seharusnya tidak membelakangkan keputusan yang sudah diputuskan majlis kerja tertinggi (MKT) parti.“Apa yang saya minta mudah sahaja. Buat SD, presiden kena nyatakan tidak akan bekerjasama dengan Anwar dan DAP serta menghentikan usaha melaksanakan jajaran politik baru melibatkan kerjasama dengan Anwar, PKR dan DAP,” kata Faisal kepada MalaysiaNow.“Pembuatan sebarang keputusan tidak boleh membelakangkan parti, misalnya membuat keputusan menghantar surat kepada Yang di-Pertuan Agong berkaitan sidang Parlimen dan darurat tidak wajar dibuat dengan membelakangkan mesyuarat MKT.”Umno sebelum ini dalam satu kenyataan mengatakan menghormati keputusan Sultan Abdullah Sultan Ahmad Shah untuk mengisytiharkan darurat Covid-19 selepas jangkitan harian meningkat mendadak hingga melepasi angka 4,000.Bagaimanapun beberapa hari selepas itu, Setiausaha Agung Umno Ahmad Maslan meminta ahli-ahli Parlimen parti itu menyokong gesaan meminta Agong mengadakan sidang Parlimen dengan memetik Artikel 150 (3) Perlembagaan Persekutuan.Faisal berkata, beliau mempersoalkan perkara ini kepada kepimpinan tertinggi Umno akan tetapi tiada jawapan diberikan.“Apa yang dimaklumkan kepada saya, ia tidak melalui mesyuarat MKT, biro pengurusan atau biro politik,” katanya.Faisal turut menyokong gesaan Timbalan Ketua Umno Bahagian Setiawangsa Irwan Rizal Ali Napiah yang sebelum ini menggesa jawatankuasa khas ditubuhkan untuk menyiasat surat dihantar Zahid dan pendahulunya Najib Razak ke Istana Negara bagi menyokong kerajaan Perikatan Nasional (PN) pimpinan Muhyddin Yassin digulingkan.“Apabila timbul dakwaan presiden sendiri terlibat menandatangani surat menyokong Anwar, akar umbi berhak mengetahui perkara sebenar.“Salah satu caranya adalah dengan menubuhkan satu jawatankuasa khas bagi menyiasat perkara ini lebih-lebih lagi jika ada pihak yang mengakui kewujudan sokongan ini,” katanya dan menambah jika surat itu palsu, Zahid seharusnya membuat laporan polis.Pada Oktober tahun lalu, MalaysiaNow yang pertama mendedahkan isi kandungan surat itu beberapa hari selepas dihantar Sultan Abdullah.“Apabila timbul dakwaan presiden sendiri terlibat menandatangani surat menyokong Anwar, akar umbi berhak mengetahui perkara sebenar.Exco Puteri Umno Siti Sokleha Nordin berkata masih sehingga kini masih menunggu keputusan daripada MKT berhubung isu surat Zahid tersebut.“Jika masih tiada apa-apa tindakan saya selaku exco Puteri Umno Malaysia akan mengemukakan surat kepada setiausaha agung Umno supaya ditubuhkan jawatankuasa khas siasat perkara ini,” katanya kepada MalaysiaNow.Sementara itu, Irwan mengesahkan sudah menyerahkan surat untuk menuntut penubuhan jawatankuasa khas kepada setiausaha agung Umno.“Ahmad Maslan hanya kata kepada saya surat itu akan ‘diangkat ke atas’. Itu sahaja tiada kata-kata lebih lanjut,” katanya kepada MalaysiaNow.


PN gerak jentera bantu GPS menang PRN Sarawak

Majlis Tertinggi Perikatan Nasional (PN) sebulat suara bersetuju untuk menggerakkan jentera serta akar umbi gabungan politiknya bagi membantu GPS memenangi Pilihan Raya Negeri (PRN) Sarawak akan datang.Keputusan tersebut diambil selepas mesyuarat yang dihadiri pimpinan parti PN semalam susulan lawatan dua hari perdana menteri ke Sarawak minggu lalu.“Kedua-dua pemimpin tertinggi parti itu juga komited untuk memantapkan lagi kerjasama politik antara Perikatan Nasional dan GPS di masa hadapan.“Majlis Tertinggi Perikatan Nasional sebulat suara bersetuju untuk menggerakkan jentera serta akar umbi parti di setiap peringkat bagi membantu GPS memenangi pilihan raya DUN Sarawak akan datang,” kata Setiausaha Agung PN Hamzah Zainuddin dalam sebuah kenyataan hari ini.Pimpinan PN turut menzahirkan penghargaan tinggi kepada Ketua Menteri Sarawak kerana menyambut baik perdana menteri dalam lawatannya selain komitmen pentadbiran pusat dan kerajaan negeri untuk memantapkan lagi kerjasama.“Keakraban yang ditunjukkan oleh kedua-dua pemimpin tertinggi parti sepanjang lawatan rasmi tersebut membuktikan bahawa persefahaman politik antara dua parti berada pada tahap yang amat baik.” katanya lagi.Ketika lawatan perdana menteri ke Sarawak, Ketua Menterinya, Abang Johari Openg telah menyatakan sokongan penuh kerajaan negeri terhadap Perdana Menteri Muhyiddin Yassin bagi menerajui negara.Ketika menzahirkan sokongan itu, Ketua Menteri Abang Johari Openg yang juga Pengerusi Gabungan Parti Sarawak (GPS), berkata pihaknya yakin terhadap kepimpinan Muhyiddin yang memberi penekanan kepada pentingnya kestabilan negara.GPS yang dipimpin Johari, dianggotai empat parti tempatan yang membentuk kerajaan negeri itu. Ia ditubuhkan selepas PRU14 yang menyaksikan kekalahan Barisan Nasional sekali gus hilang kuasa pentadbiran kerajaan.Selain Parti Pesaka Bumiputera Bersatu (PBB), parti lain dalam GPS yang ditubuhkan pada Jun 2018 itu ialah Parti Rakyat Bersatu Sarawak (SUPP), Parti Rakyat Sarawak (PRS) dan Parti Demokratik Progresif (PDP).


5.8 juta belia 18 tahun ke atas kini disenarai sebagai pengundi baru

Sejumlah 5.8 juta bakal pengundi berusia 18 tahun dan ke atas diberikan tempoh hingga hujung bulan ini untuk menyemak butiran diri yang dikeluarkan Suruhanjaya Pilihan Raya (SPR) melalui semakan pra-pendaftaran pemilih automatik (SPPA).Langkah tersebut bermaksud mereka yang berusia 18 tahun ke atas akan dapat mengundi untuk kali pertama dalam sebarang pilihan raya yang akan diadakan termasuk pilihan raya negeri di Melaka yang mesti dilaksanakan pada awal Disember.Ia diumumkan selepas lebih sebulan Mahkamah Tinggi Kuching mengarahkan SPR dan kerajaan untuk melaksanakan Undi 18 sebelum 31 Disember tahun ini susulan permohonan lima orang belia supaya mahkamah mengarahkan penguatkuasaan pindaan Perlembagaan Persekutuan yang menurunkan umur minimum untuk mengundi dari 21 tahun ke 18 tahun.Putrajaya juga memutuskan untuk tidak merayu keputusan mahkamah tersebut.Umur mengundi rakyat Malaysia telah diturunkan dari 21 tahun ke 18 tahun selepas Rang Undang-Undang Perlembagaan (Pindaan) 2019 diluluskan sebulat suara dalam sebuah detik bersejarah di Dewan Rakyat di mana semua ahli Parlimen bersetuju meluluskannya pada 16 Julai 2019.Sebelum ini, SPR berkata pelaksanaan Undi 18 tidak dapat dilaksanakan ekoran beberapa isu dan kekangan.Dua kaedah diumumkan SPR untuk menyemak butiran tersebut.Menurut laman sesawangnya, semakan boleh dilakukan menggunakan:1. Membuat semakan menggunakan aplikasi MySPR SPPA di pautan https://mysprsppa.spr.gov.my; atau2. Hadir ke 604 tempat semakan SPPA di seluruh negara dan mengimbas kod QR bahagian pilihan raya Parlimen yang diletakkan.SPR berkata mereka yang tidak lagi tinggal di alamat yang dinyatakan dalam sistem perlu mengemaskini butiran MyKad di Jabatan Pendaftaran Negara sebelum 31 Oktober.Untuk sebarang pertanyaan dan maklumat lanjut mengenai SPPA ini, orang ramai boleh hubungi mana-mana pejabat pilihan raya negeri atau hotline SPR di talian 03-8892 7018.


Anwar kini nafi serah nama ahli Parlimen kepada Agong

Presiden PKR Anwar Ibrahim kini berkata tidak pernah menyatakan akan mempersembahkan senarai nama ahli-ahli Parlimen yang menyokongnya dalam usaha mengambil alih kerajaan pimpinan Muhyiddin Yassin.Bercakap kepada pemberita selepas dua jam memberi keterangan di Bukit Aman, Anwar berkata beliau tidak pernah menyebut untuk menyerahkan nama-nama itu kepada Yang di Pertuan Agong Sultan Abdullah Sultan Ahmad Shah.“Dalam kenyataan saya, jika anda ingat, saya ada katakan saya tunjukkan surat dan dokumen,” katanya merujuk kepada sidang media di Kuala Lumpur pada Selasa yang menyebut beliau sudah mempersembahkan “dokumen sahih” membuktikan sokongan lebih 120 ahli Parlimen kepada Agong.Anwar diminta hadir ke ibu pejabat polis Bukit Aman hari ini disebabkan beberapa laporan polis yang dibuat menuduhnya menggunakan nama ahli Parlimen bagi mendapat sokongan untuk menubuhkan kerajaan baru.Beliau turut menegaskan bukan menjadi urusan pihak polis untuk mengetahui perincian mengenai identiti di sebalik bilangan majoriti yang dimilikinya dengan mengatakan “apa yang berlaku antara saya dengan Agong.”Beliau juga menyifatkan sesi soal jawabnya bersama polis hari ini sebagai satu rancangan politik untuk menentangnya.“Ia jelas berniat jahat, bermotif politik dan daripada apa yang saya difahamkan ia adalah arahan politik kepada polis,” katanya.Anwar kini disiasat mengikut Seksyen 505B Kanun Keseksaan dan Seksyen 233 Akta Komunikasi dan Multimedia.Sebelum ini, seramai 10 orang ahli Parlimen menafikan dakwaan mereka memberikan sokongan kepada Anwar untuk menjadi perdana menteri, termasuk Tengku Adnan Tengku Mansor, Ahmad Maslan, Bung Moktar Radin, Mahdzir Khalid, Idris Jusoh, Tajuddin Abdul Rahman dan Shahidan Kassim.Sebahagian daripada mereka sudah membuat laporan polis berhubung perkara itu.Sebelum ini, Istana Negara mengeluarkan kenyataan mengesahkan ketua pembangkang itu mengemukakan jumlah sokongan diterimanya, tetapi tidak mengemukakan senarai nama ahli Parlimen yang menyokongnya.


49 lagi korban Covid, jumlah keseluruhan cecah 30,474

49 lagi korban akibat Covid-19 dilaporkan pada 1 Disember, menjadikan jumlah keseluruhan kes kematian di seluruh negara sebanyak 30,474.Menurut data Github kementerian kesihatan (KKM), 12 atau 24.5% daripada jumlah kes itu adalah kes kematian sebelum tiba di hospital (BID).Selangor mencatatkan jumlah kematian tertinggi iaitu 12 kes atau 24.5%.Ia diikuti Perak yang melaporkan lapan kematian, sementara Sabah tujuh dan Kelantan lima kes.Johor dan Sarawak masing-masing melaporkan empat kematian; Kedah dan Negeri Sembilan melaporkan dua kematian manakala Melaka, Pahang, Pulau Pinang, Terengganu dan Kuala Lumpur masing-masing melaporkan satu kes kematian.Bagaimanapun, Perlis, Labuan dan Putrajaya tidak melaporkan sebarang kematian.Sebanyak 5,439 kes baru dilaporkan semalam, menjadikan jumlah keseluruhan kes sebanyak 2,638,221.Setakat semalam, terdapat 63,740 kes aktif Covid-19 dan 6,803 pesakit pulih direkodkan.


97.6% dewasa, 87.2% remaja lengkap divaksin

Sebanyak 22,836,859 individu atau 97.6% populasi dewasa di negara ini telah lengkap menerima suntikan vaksin Covid-19, setakat 11.59 malam tadi.Berdasarkan data kementerian kesihatan (KKM) melalui laman CovidNow, sebanyak 23,135,883 individu atau 98.9% daripada golongan itu telah menerima sekurang-kurangnya satu dos vaksin.Bagi populasi remaja berusia 12 hingga 17 tahun pula, sejumlah 87.2% atau 2,745,665 telah melengkapkan vaksinasi manakala 2,840,018 atau 90.2% menerima sekurang-kurangnya satu dos vaksin Covid-19.Sementara itu, statistik harian menunjukkan sejumlah 64,283 dos vaksin telah diberikan melibatkan 62,022 dos penggalak dengan 1,411 lengkap dos dan 850 dos pertama.Perkembangan itu menjadikan jumlah kumulatif pemberian vaksin menerusi Program Imunisasi Covid-19 Kebangsaan (PICK) meningkat kepada 56,814,549 dos dengan 5,452,251 daripadanya adalah dos penggalak.